Die jaar 181 was 'n gewone jaar wat volgens die Gregoriaanse kalender op 'n Maandag begin het. Dit was die 81ste jaar van die 2de eeu n.C. Soos ander gewone jare het die jaar 12 maande, 52 weke en 365 dae gehad. Die Romeinse generaal Lucius Artorius Castus word aangestel as kommandant oor die provinsie Britannia.


Die jaar 187 was 'n gewone jaar wat volgens die Gregoriaanse kalender op 'n Maandag begin het. Dit was die 87ste jaar van die 2de eeu n.C. Soos ander gewone jare het die jaar 12 maande, 52 weke en 365 dae gehad. Septimius Severus trou met die Siriese prinses Julia Domna.


Die jaar 199 was 'n gewone jaar wat volgens die Gregoriaanse kalender op 'n Dinsdag begin het. Dit was die 99ste jaar van die 2de eeu n.C. Soos ander gewone jare het die jaar 12 maande, 52 weke en 365 dae gehad. Pous Zefirinus volg Pous Victor I op.


Die Goeie Vrydag-aardbewing, ook bekend as die "Great Alaska Earthquake" van 27 Maart 1964 was die enkele sterkste aardbewing in die Verenigde State se geskiedenis. Die episentrum van die aardbewing was in Prince William Sound in Suid-Sentraal-Alaska. Die aardbewing het 9.2 op die Richterskaal gemeet. Meeste van die eiendomsbeskadiging was in Anchorage, 120 km noordwes van die episentrum. Die aardbewing het tot 125 sterftes gelei, amper almal as gevolg van die tsoenami wat ontstaan het in die fjords van Prins William Sound en die Kenai Skiereiland. Die skokgolf het amper 3 minute lank aangehou, en die meeste van die skade in die stad was as gevolg van die massiewe landverskuiwings. Amper al die huise in die buurt van Turnagain Heights is verwoes in die aardbewing. "U.S. Geological Survey". Geargiveer vanaf die oorspronklike op 11 Oktober 2014. Besoek op 13 Januarie 2015. "Historic Earthquakes: Prince William Sound, Alaska". Geargiveer vanaf die oorspronklike op 11 Oktober 2014. Besoek op 13 Januarie 2015. Tsunami Event: Prince William Sound, AK. National Geophysical Data Center, NOAA Wikimedia Commons het meer media in die kategorie Goeie Vrydag-aardbewing.


Die jaar 6 was 'n gewone jaar wat volgens die Gregoriaanse kalender op 'n Sondag begin het. Dit was die 6de jaar van die 1ste eeu n.C. Soos ander gewone jare het die jaar 12 maande, 52 weke en 365 dae gehad. Judea en Samaria word onder direkte Romeinse bestuur geplaas. Tiberius maak planne om die Marcomanni van koning Marbod te onderwerp in die huidige Boheme. Dit sou die verowering van Germania beteken. Tiberius word teruggeroep omdat in Dalmatia en Pannonia die Illiriese opstand uitbreek. Herodes Archelaus word by Augustus deur die leiers van die Jode en die Samaritane beskuldig van tiranniese gedrag. Die keiser verban hom na die stad Vienna in Gallië. Publius Sulpicius Quirinius word goewerneur van Sirië. Die kuslyn van die huidige Nederland is anagronisties Palaeohistoria 51/52 (2009/2010), Paj Attema, E Bolhuis, Jn Lanting, Nd Maring-van Der Pers, W. Prummel, Barkhuis, 2010, ISBN 9077922733, ISBN 9789077922736 The Samaritans in Flavius Josephus, Reinhard Pummer, Mohr Siebeck, 2009, ISBN 3-16-150106-3, ISBN 978-3-16-150106-7


Die jaar 12 was 'n skrikkeljaar wat volgens die Gregoriaanse kalender op 'n Sondag begin het. Dit was die 12de jaar van die 1ste eeu n.C. In teenstelling met gewone jare het die jaar 366 dae en 'n 29 Februarie gehad. Tiberius keer uit Germania na Rome terug en hou 'n triomftog. Hy word deur die Senaat as medeheerser naas Augustus, wat nou 75 jaar oud is, erken. 31 Augustus – Caligula, keiser van die Romeinse Ryk († 41) Ipso Facto: A Scientific Exploration of the Old and the New Testament Don Leichel, Interactive Publications, 2012, ISBN 1-922120-34-0, ISBN 978-1-922120-34-2 bls. 379


Die jaar 30 was 'n gewone jaar wat volgens die Gregoriaanse kalender op 'n Dinsdag begin het. Dit was die 30ste jaar van die 1ste eeu n.C. Soos ander gewone jare het die jaar 12 maande, 52 weke en 365 dae gehad. Jesus Christus


Die jaar 36 was 'n skrikkeljaar wat volgens die Gregoriaanse kalender op 'n Dinsdag begin het. Dit was die 36ste jaar van die 1ste eeu n.C. In teenstelling met gewone jare het die jaar 366 dae en 'n 29 Februarie gehad. Einde van Pontius Pilatus se bewind as goewerneur van Judea.


Die jaar 42 was 'n gewone jaar wat volgens die Gregoriaanse kalender op 'n Woensdag begin het. Dit was die 42ste jaar van die 1ste eeu n.C. Soos ander gewone jare het die jaar 12 maande, 52 weke en 365 dae gehad. Pous Sixtus I, die sewende pous van die Rooms-Katolieke Kerk († 125). Tiberius Claudius Britannicus (waarskynlik).


Die jaar 48 was 'n skrikkeljaar wat volgens die Gregoriaanse kalender op 'n Woensdag begin het. Dit was die 48ste jaar van die 1ste eeu n.C. In teenstelling met gewone jare het die jaar 366 dae en 'n 29 Februarie gehad. Aulus Vitellius word konsul.


Die jaar 60 was 'n skrikkeljaar wat volgens die Gregoriaanse kalender op 'n Donderdag begin het. Dit was die 60ste jaar van die 1ste eeu n.C. In teenstelling met gewone jare het die jaar 366 dae en 'n 29 Februarie gehad. Gnaius Domitius Afer, Romeinse redenaar.


Die jaar 78 was 'n gewone jaar wat volgens die Gregoriaanse kalender op 'n Saterdag begin het. Dit was die 78ste jaar van die 1ste eeu n.C. Soos ander gewone jare het die jaar 12 maande, 52 weke en 365 dae gehad. Pacorus II volg Vologases I op as koning van Partië.


Die jaar 84 was 'n skrikkeljaar wat volgens die Gregoriaanse kalender op 'n Saterdag begin het. Dit was die 84ste jaar van die 1ste eeu n.C. In teenstelling met gewone jare het die jaar 366 dae en 'n 29 Februarie gehad. Moontlik jaar van die Geveg van Mons Graupius (83 of 84).


'n Mikrobeheerder is 'n elektroniese geïntegreerde stroombaan gebaseer op 'n mikroverwerker maar met 'n aantal stroombane bygevoeg om dit 'n selfstandige elektroniese stelsel te maak. Dus bevat 'n mikrobeheerder ten minste geheue en tellers en moontlik analoog-na-digitale omsetters, puls-wydte modulators, analoog vergelykers en verskillende serie en parallele poorte. 'n Mikrobeheerder kan dus direk met die analoog wêreld koppel, oor databusse met ander stelsels kommunikeer en data verwerk en stoor sonder enige buiteliggende stroombane. Die beheerder kan geprogrammeer word met kode om sekere handelinge uit te voer. Die kode wat uitgevoer moet word, word gestoor in 'n geheue, wat intern tot die eenheid kan wees, of apart kan staan. Sekere moderne mikrobeheerders beskik intern oor baie gevorderde stroombane wat dit moontlik maak om digitale ontwerpe (soos bv. selfone) baie kleiner as in die verlede te vervaardig. IC is die afkorting vir die Engelse woorde: "Integrated Circuit". Dit is 'n keramiekblokkie waarin die elektroniese onderdele, mikroskopies klein, gebou is. 'Pootjies' (pins) wat aan die kante uitsteek, word gebruik om data van en na die elektroniese dele binne die keramiekblokkie te stuur.


Battery 9, 'n industriële musiekprojek uit Johannesburg, is 'n geesteskind van Paul Riekert. Hy skryf, speel en lê die musiek vas in 'n mengsel van Engels en Afrikaans. Die groep se naam word soms sonder 'n spasie geskryf: Battery9. Die temas van Battery 9 se lirieke handel gewoonlik oor sosiale kommentaar, verlies, haat, pyn en galgehumor. Paul Riekert het begin om vanaf 1994 onder die naam Battery 9 op te neem. Hy wou uiting gee aan sy kreatiwiteit en het 'n onafhanklike ateljee ingerig om 'n unieke platform te skep. Die eerste album, Protskrag, is in 1995 uitgereik. Die opbrengs uit die albumverkope was net genoeg om die uitgewersmaatskappy, Tic Tic Bang, te nader vir hul volgende album. Die volgende album, Strop (1996), het Battery 9 toegang gegee tot 'n wyer gehoor, veral met die liedjie Kiss the Machine, wat lugtyd op 5FM gekry het en ook later die stasie se treffersparade gehaal het. Vir die eerste keer het die industrie begin kennis neem van die groep se doen en late en Battery 9 het groot mediadekking begin kry.


Genres is debatteerbaar. Die groepe hier is slegs skynbare moontlikhede onder die heavy metal-genre. Sien vroeë heavy metal. Black Sabbath Blue Cheer Blue Öyster Cult Deep Purple Led Zeppelin The Misfits The Stooges The Velvet Underground Sien Nuwe golf van Britse heavy metal. Angel Witch Def Leppard Diamond Head Iron Maiden Judas Priest Motörhead Raven Samson Saxon Sien black metal. Behexen Burzum Celtic Frost Cradle of Filth Darkthrone Dimmu Borgir Emperor Finntroll Mayhem Old Man's Child Sien death metal. At the Gates Arch Enemy Atheist Benediction Bolt Thrower Cannibal Corpse Children of Bodom Dark Tranquility Death Deicide D.R.I. Entombed Hypocrisy In Flames Morbid Angel Obituary Rotting Christ The Black Dahlia Murder Venom Zombies Ate My Girlfriend Sien doom metal. Anathema Candlemass Cathedral Cemetary Crowbar Danzig My Dying Bride Paradise Lost Saint Vitus Sien glam metal. Alice Cooper Def Leppard Dokken Guns n' Roses KISS Mötley Crüe Poison Ratt The Scorpions Skid Row Twisted Sister Van Halen Vixen W.A.S.P. Whitesnake Sien goth metal. Lacuna Coil The 69 eyes Theatre of Tragedy Type O Negative Within Temptation Sien Grindcore. Carcass Extreme Noise Terror Napalm Death Pig Destroyer Rotten sound Sien industriële metal.


NASA se Ruimtependeltuig-program (Engels: Space Shuttle program) het begin in 1960, en is die wêreld se eerste herbruikbare ruimtelanseerstelsel, en die eerste wat dit moontlik gemaak het om groot satelliete na en weer vanuit die aarde se laer wentelbaanruimte te neem. Elke ruimtependeltuig is ontwerp vir 100 lanserings. Die oorspronklike doelwit van die program was om goedere na 'n ruimtestasie te vervoer. In realiteit was die ruimtependeltuig die Verenigde State se enigste bemande tuig en het NASA se bedrywighede totaal gedomineer sedert die middel 1970. Met die konstruksie van die Internasionale Ruimtestasie (Engels: International Space Station) is die ruimtependeltuig vir die eerste keer gebruik vir sy aanvanklike doel. Met die laaste vlug van Atlantis op 21 Julie 2011 is NASA se ruimtependeltuie buite bedryf gestel. Die Verenigde State maak sedertdien gebruik van Russiese Sojoes-ruimtetuie om astronaute na die Internasionale Ruimtestasie te vervoer, terwyl die eerste vlugte van twee nuwe NASA-programme, die Commercial Crew Development en die Space Launch System, vir respektiewelik 2019 en 2020 beplan word. slegs vir toetse - nie vir ruimtevaart nie: Pathfinder (geen reeksnommer) slegs vir toetse, slegs vir gebruik vir sweef- en landingstoetse: Enterprise (OV-101) verlore in ongelukke: Challenger (OV-099, ex-STA-099 + MPTA-098) Columbia (OV-102) in gebruik: Atlantis (OV-104) Discovery (OV-103) Endeavour (OV-105) Wikimedia Commons het meer media in die kategorie Ruimtependeltuig-program.


Pierre Laval (28 Junie 1883 - 15 Oktober 1945) was 'n Franse politikus en Eerste Minister van Frankryk in die Vichy Frankryk-regering. Gebore in Châteldon en nadat hy sy graad ontvang het, het hy gewerk as 'n advokaat, in Parys vanaf 1907. As 'n sosialis, was hy verkies tot die Chambre des députés as 'n lid van SFIO in 1903. Hy het nie gedien in die Eerste Wêreldoorlog nie, maar gedurende hierdie tydperk het sy politieke mening verander en hy het meer na regs beweeg. Hy het die eerste na-oorlogse verkiesing verloor, en het burgemeester geword van Aubervillers in 1924 en die linkse Sosialistiese Party verlaat. Hy is verkies tot die Franse Senaat in 1927. As 'n prominente figuur in 1930 se regering, was hy gereeld in die kabinet en was Eerste Minister vanaf 27 Januarie 1931 tot 6 Februarie 1932 (opvolger van André Tardieu) en weer vanaf 7 Junie 1935. Gedurende sy tweede keer as Eerste Minister in Oktober 1935, saam met die Britse buitelansde minister, Samuel Hoare, het hy 'n oplossing voorgestel vir die Abessinië-krisis.


15 Mei is die 135ste dag van die jaar in die Gregoriaanse kalender (136ste in skrikkeljare). Daar volg nog 230 dae. 218 – Iulia Maesa, die tante van die vermoorde keiser Caracalla, laat haar kleinseun Elagabalus (priester van die son-god El Gebal) in Sirië tot keiser van Rome uitroep. 589 – Koning Authari tree in die huwelik met Theodelinde, dogter van Garibald I van Beiere. In Pavia word sy tot koningin van die Langobarde gekroon. 719 – Pous Gregorius II stuur Sint Bonifatius na Friesland. 1252 – Pous Innocentius IV publiseer die bul Ad extirpanda wat state die reg gee om ketters te folter solank dit nie die dood of ernstige letsel tot gevolg het nie.


27 Mei is die 147ste dag van die jaar in die Gregoriaanse kalender (148ste in skrikkeljare). Daar volg nog 218 dae. 1236 – Pous Gregorius IX verklaar Sint Elisabeth van Hongarye (of Thuringe) heilig. 1328 – Philip VI word as Koning van Frankryk gekroon. 1541 – Die Roomse Kurie verwerp die Regensburgverklaring.


Sierra Leone (Engels: [siːˈɛərə liːˈoʊniː, -liːˈoʊn], luister (hulp·inligting)), amptelik die Republiek Sierra Leone (Engels: Republic of Sierra Leone), is 'n land in Wes-Afrika, aan die kus van die Atlantiese Oseaan. Die land grens aan Guinee in die noorde en Liberië in die suidooste. Die geskrewe geskiedenis van Sierra Leone begin in 1462, toe Portugese ontdekkers die eerste keer hier aan wal gegaan en die land "Leeuberge" genoem het. Europeërs het die land gebruik as 'n bron van slawe, maar in 1787 is die hoofstad Freetown gevestig as 'n stad vir voormalige slawe wat in Londen gewoon het. In 1808 het Sierra Leone 'n kroonkolonie geword, wat so gebly het tot die helfte van die 20ste eeu, toe die proses van die ontbinding van kolonisasie begin het. Dit het gelei tot onafhanklikheid op 27 April 1961. Sir Milton Margai (1895–1964) was die land se eerste premier. Sierra Leone is verdeel in drie provinsies en een distrik: Oostelike provinsie Noordelike provinsie Suidelike provinsie Westelike gebied Groot gedeeltes van die kuslyn van Sierra Leone bestaan uit moerasse, met die uitsondering van die skiereiland waar die hoofstad Freetown geleë is.


Benito Amilcare Andrea Mussolini (29 Julie 1883 - 28 April 1945) het Italië regeer as 'n diktator vanaf 1922 tot 1943. Hy was die stigter van 'n anti-demokratiese, fascistiese staat deur gebruik te maak van propaganda; deur die totale beheer van die media, het hy die bestaande demokratiese regeringstelsel afgebreek. Anders as die Nasionaal-Sosialistiese bewind in die Duitse Ryk het Mussolini 'n bloeiende kunslewe bevorder. Ook was Italië die eerste diktatoriale staat in Europa wat ná die Eerste Wêreldoorlog 'n grootskaalse program van stadsbeplanning geloods en nuwe argitektoniese visies verwesenlik het waarin ook modernisme 'n belangrike rol sou speel. Italië het in 1870 'n eenheidstaat met 'n parlementêre demokrasie geword. Die politieke stelsel was nie net jonk nie, maar ook vol swakhede; die bestaande partye het probleme ondervind om regeringskoalisies te vorm sodat 'n parlementêre meerderheid verkry kon word. Dit het gelei tot uitgebreide korrupsie, wat die aansien van die demokrasie in die oë van die bevolking geskaad het. Die onderskeie regerings het min aandag gegee aan die oplossing van die binnelandse sosiaal-ekonomiese probleme, wat veral ná 1918 vererger het.


Die lelkraanvoël (Bugeranus carunculatus) is 'n grondlopende voël in die familie Gruidae, en die enigste lid van die genus Bugeranus (Gloger, 1842). Dit is die grootste en skaarsste van die kraanvoëlspesies in Afrika en is kwesbaar-bedreigd. Dit is 'n baie groot kraanvoël met 'n algemene lengte van 120 cm en kenmerkende lelle wat weerskante van die ken afhang, maar by jonges ontbreek. Pare en groepies kom yl versprei in vleie, moerasse, aan die oewers van groot mere en in hoogliggende grasveld voor. Die grootste aantal boer in die vleilande van Botswana. Hulle loop dikwels in vlak water op soek na kos. Die voëls is uiters waaksaam en laat 'n mens nie toe om naby hulle te kom nie. Hulle kom voor in Oos- en Suider-Afrika, moeras- en vleigebiede in Botswana, Sentraal-Zimbabwe en die noordoostelike dele van Namibië. Hoewel hulle redelik algemeen in sekere dele van Suider-Afrika voorkom, het hierdie kraanvoël se getalle in Suid-Afrika self baie afgeneem; die spesíe word in die Republiek as 'n bedreigde spesie beskou.


Adolf Hitler (* 20 April 1889 in Braunau am Inn, Opper-Oostenryk; † 30 April 1945 in Berlyn) was 'n politikus wat tussen 1934 en 1945 leier van die gewilde Nasionaal-Sosialistiese Duitse Werkersparty (die Nazi-party) was. In die Eerste Wêreldoorlog was hy 'n Oostenrykse soldaat in die Beierse (Duitse) krygsmag. In 1925 het Hitler vrywillig afgesien van sy Oostenrykse burgerskap, en in 1932 is danksy die hulp van Rudolf Hess Duitse burgerskap aan hom toegestaan. Op 30 Januarie 1933 is hy ingesweer as kanselier van Duitsland en in 1934 het hy ook die titel Führer (leier) van Nazi-Duitsland bygekry. Hy het politieke voordeel getrek uit die ekonomiese krisis wat Duitsland tydens die Groot Depressie vanaf 1929/1930 deurgemaak het. Sy bedeling was verantwoordelik vir die dood van 'n beraamde twintig miljoen mense en ontelbaar baie se verskuiwing. Hitler, 'n begaafde spreker, word gesien as een van die invloedrykste en gevaarlikste leiers van die 20ste eeu. Sy pogings om die Duitse grondgebied deur politieke druk en militêre optrede uit te brei, wat begin het met die inname van Pole in 1939, was een van die aanleidende faktore van die Tweede Wêreldoorlog.


Hier volg 'n lys van die stede en dorpe in Duitsland. Aken Baden-Baden Berlyn (Berlin) Böblingen Bonn Bremen Bremerhaven Dresden Duisburg Düsseldorf Eisleben Erfurt Esslingen Flensburg Frankfurt am Main Frankfurt (Oder) Freiburg Hamburg Hannover Heidelberg Hückeswagen Karlsruhe Keulen Kiel Maagdenburg Mainz München Neurenburg Potsdam Ramstein Saarbrücken Schwerin Sindelfingen Stuttgart Trier Tübingen Ulm Waldenbuch Wetzlar Wiesbaden Witten Wittenberg Zweibrücken


Die Verklaring van Windhoek is 'n verklaring van beginsels van persvryheid wat deur Afrika-joernaliste opgestel is in 1991. Die verklaring pleit vir onafhanklike, pluralistiese media en persvryheid in Afrika. Die verklaring was die resultaat van die opvoedkunde-, wetenskap- en kultuurorganisasieseminaar van die VN vir die bevordering van onafhanklike, pluralistiese media in Afrika. Hierdie seminaar het plaasgevind in Windhoek, Namibië van 29 April tot 3 Mei 1991. Dit bestaan uit 19 verklarings wat beskryf hoe die onderwerp van bespreking nodig is vir die ontwikkeling en onderhoud van 'n demokrasie asook vir ekonomiese ontwikkeling. Declaration of Windhoek


Charlesbourg is 'n distrik van Ville de Québec (Quebecstad) in die Kanadese provinsie Quebec. Dit is een van die oudste nedersettings in die provinsie, die eerste setlaars van 1689 was Jesuïete. Charlesbourg is in 1976 saamgesmelt met ander dorpe. Sedert 1 Januarie 2002 is dit 'n stadsdeel van Quebecstad. Nywerhede sluit boumateriaal en tekstiele in; die dieretuin van Quebec is een van die stad se besienswaardighede. Hierdie artikel is ’n saadjie. Voel vry om Wikipedia te help deur dit uit te brei.


Birmingham kan na een van die volgende verwys: Birmingham, Engeland is 'n stad in Engeland. Birmingham, Alabama is 'n stad in Alabama, Verenigde State van Amerika.


Arlington kan verwys na enige van die volgende: Arlington, 'n gehug in die Vrystaatprovinsie van Suid-Afrika. Arlington, 'n stad in die Amerikaanse deelstaat Oregon. Arlington, 'n county in die Amerikaanse deelstaat Virginië Arlington, 'n stad in die Amerikaanse deelstaat Texas.


Die Grootlangtoon (Actophilornis africanus) is 'n watervoël wat identifiseerbaar is aan hulle lang bene en groot pote, wat dit vir hulle moontlik maak om op drywende waterplante in waterleliepanne, damme of stadigvloeiende riviere te loop. Jonges het 'n swart streep deur die oë en 'n swart kroon. Dit uiter 'n "kyoum"-geluid in vlug of op die grond. Hou een-een of in verspreide groepies wat mekaar lawaaierig rondjaag; vlieg laag oor kort afstande. 'n Algemene standvoël. 40 cm in lengte. Vlak water-areas met drywende waterplante. Wêreldwyd in tropiese gebiede. "kyoum" Engelse naam: "African Jacana" Wetenskaplike naam: "Actophilornis africanus" Duitse naam: "Blaustirn-Blatthühnchen" Alfabetiese lys van Suid-Afrikaanse voëls Lys van Suid-Afrikaanse voëls (gegroepeer) Lys van Suider-Afrikaanse voëls volgens wetenskaplike name


Hierdie artikel handel oor die land in Europa, wat deel uitmaak van die Koninkryk van die Nederlande, vir ander gelyknamige state, sien Nederland (dubbelsinnig). Nederland (Nederlands: [ˈneːdərlɑnt], luister (hulp·inligting); Wes-Fries: Nederlân), informeel Holland, is 'n land in die noordweste van die Europese vasteland en bestaan uit 12 provinsies. Dit word begrens deur die Noordsee in die noorde en weste, België in die suide en Duitsland in die ooste; in die Noordsee grens Nederland ook aan die Verenigde Koninkryk. Die hoofstad is Amsterdam en die regeringsetel is Den Haag. Die Karibiese eilande Bonaire, Saba en Sint Eustatius maak ook deel van Nederland uit. Saam met die Karibiese eilande Aruba, Curaçao en Sint Maarten vorm Nederland die Koninkryk van die Nederlande. Die land se amptelike taal is Nederlands, met Wes-Fries as 'n tweede ampstaal in die provinsie Friesland, en Engels en Papiaments as sekondêre ampstale in die Karibies Nederland. Nederlandse Nedersaksies en Limburgs is erkende streekstale (gebesig onderskeidelik in die (noord)ooste en suidooste), terwyl Romani en Jiddisj erkende minderheidstale is.


Enoch Mankayi Sontonga, die komponis van die eerste deel van die Suid-Afrikaanse volkslied (Nkosi Sikelel' iAfrika), is in 1873 gebore. Aan die einde van die negentiende eeu het Sontonga, wat in Pimville, Soweto, gewoon het, begin onderwys gee aan die Nancefield-Metodistesendingskool. Hy het baie gesange en liedere gekomponeer. Sontonga is op 'n jeugdige 32 jaar oorlede en in die nie-blanke afdeling van die Braamfonteinse begraafplaas begrawe. Sy graf het met die jare in verwaarlosing verval, soseer dat dit nogal 'n taamlike speurtog gekos het om dit op te spoor. Maar op 24 September 1996, Erfenisdag in die Nuwe Suid-Afrika, kon 'n treffende swart granietblok op die graf onthul word. Die perseel is ook tot 'n nasionale monument verklaar. Enoch Sontonga se bekendste gesang, Nkosi Sikelel' iAfrika, is deur sy koor in die omgewing van Johannesburg en in KwaZulu-Natal uitgevoer, en ander kore het dit oorgeneem. Dit is op konserte in Johannesburg gewild gemaak deur eerwaarde J.L. Dube se Ohlange Zulu Choir. Sontonga het net die woorde van die eerste vers geskryf.


Semiotiek is die studie van tekens en simbole. Taal is 'n simboliese sisteem waar betekenis toegeken word op die basis van konsensus; hierdie betekenis wat toegeken word, is simbolies. Semiotiek vind sy oorsprong in die Griekse woord sēmeiōtikos (teken). Semiotiek is dus die wetenskap van tekens. Met ander woorde, die wetenskap wat op 'n sistematiese wyse teken(sisteme) en betekenisprosesse ondersoek. Binne Semiotiek verwys 'n teken na X wat in die plek van Y staan; X verteenwoordig Y. Semiotiek bestudeer dus die teken op sigself, maar ook die sisteem waarin tekens funksioneer en waarvolgens tekens gekombineer word. Ferdinand de Saussure word beskou as die vader van moderne Semiotiek. John Locke (1632-1704) het die woord sēmeiōtikos vir die eerste keer in sy boek An Essay Concerning Human Understanding gebruik. Die Amerikaanse filosoof Charles Sanders Peirce (1839-1914) het hierdie term aanvanklik as 'n sinoniem vir logika gebruik aangesien die mens dink, redeneer en kommunikeer deur middel van tekens. Die Switserse taalkundige, Ferdinand de Saussure (1857-1913), word as die vader van moderne Semiotiek beskou na aanleiding van sy didaktiese of tweeledige model van die teken.


Vir elektroniese pos, sien E-pos. 'n Epos (Grieks; meervoud: eposse of epe) of heldedig is 'n uitgebreide, poëtiese relaas oor die avonture van 'n held of soortgelyke figuur. Dit kan ook oor 'n legendariese gebeurtenis handel, soos die Ilias van Homeros. Twee prominente voorbeelde in Afrikaans is: Raka deur N.P. van Wyk Louw Joernaal van Jorik deur D.J Opperman Die oorsprong van die woord epos lê in die Oudgriekse woord 'ἔπος', épos, wat vertaal kan word as bewering, raad, wens, bevel, voorskrif, gerug, lied, epiese versreël of selfs orakel. Die Griekse woord 'ἔπος' is verwant aan die onvolledige werkwoord 'εἶπον', eîpon, wat vertaal kan word as spreek of sê. Jan de Vries: Heroic Song and Heroic Legend ISBN 0-405-10566-5. Hashmi, Alamgir (2011). "Eponymous Écriture and the Poetics of Reading a Transnational Epic". Dublin Quarterly, 15. Frye, Northrop (2015) [1957]. Anatomy of Criticism. Princeton, NJ: Princeton University Press. ISBN 978-1-4008-6690-8. Wikimedia Commons het meer media in die kategorie Epos.


Die Wankelenjin is 'n tipe binnebrandenjin wat deur Duitse ingenieur Felix Wankel uitgevind is, en gebruik 'n roterende suier in plaas van resiprokerende suiers. Die ontwerp beloof gladde hoë-omwenteling-per-minuut krag van 'n kompakte, liggewig enjin. Wankelenjins word egter gekritiseer vir swak brandstofverbruik en oormatige uitlaatgasse. Die enjin is in die 1960's deur NSU Motorenwerke AG (NSU), wat later deel van Audi geword het, en Mazda bekend gestel. Alhoewel baie vervaardigers die ontwerp gelisensieer het, en Mercedes-Benz dit in hulle C-111 konsepmotor gebruik het, het slegs Mazda groot getalle Wankelenjins vervaardig. Sedert 2005 is die enjin slegs beskikbaar in die Mazda RX-8. In die Wankelenjin, word die vier slae van 'n tipiese Otto-siklus-enjin agtereenvolgend rondom 'n ovaal gerangskik in teenstelling met die resiprokerende beweging van 'n suierenjin. In die basiese enkelrotor-Wankelenjin word 'n driesydige rotor (Reuleaux-driehoek) deur 'n enkele ovaal (tegniese term epitrogoïed) vormige omhulsel omring. Die rotor draai en beweeg met 'n wankelende beweging in die omhulsel.


Donderdag is die weeksdag tussen Woensdag en Vrydag. Die naam is afkomstig van die Germaanse god Thor en beteken "Thor se dag". Sommige konvensies (sien ISO 8601) skryf voor dat Donderdae die weeksnommers van 'n jaar bepaal: week 1 is die week wat die eerste Donderdag van die jaar bevat, ensovoorts. In die Verenigde Koninkryk word verkiesings tradisioneel op Donderdae gehou. Dit was om 'n hoë opkoms te verseker, omdat mense reeds hulle vorige week se loon (wat op Vrydae betaal is) teen daardie tyd spandeer het. In The Hitchhiker's Guide to the Galaxy deur Douglas Adams sê die karakter Arthur Dent "This must be Thursday. I could never get the hang of Thursdays", en 'n paar minute later word die planeet Aarde verwoes. (en) Where Thursday Got Its Name Geargiveer 28 Junie 2005 op Wayback Machine Dae van die week Sondag | Maandag | Dinsdag | Woensdag | Donderdag | Vrydag | Saterdag


Vanaf 1961 tot 1994 was Suid-Afrika se staatshoof bekend as die Staatspresident. Dié amp is geskep tydens republiekwording in 1961, waar koningin Elizabeth II as staatshoof vervang en die amp van Goewerneur-generaal van Suid-Afrika ooreenkomstig afgeskaf is. Die Republiek van Suid-Afrika is uitgeroep op 31 Mei 1961. Charles Robberts Swart, die laaste Goewerneur-generaal, is beëdig as die eerste Staatspresident. Soos Paul Kruger en presidente van die Boererepublieke het die Staatspresident 'n ampsserp met die Republiek se wapenskild gedra, en meestal seremoniële pligte uitgevoer. Die regerende Nasionale Party het besluit teen 'n uitvoerende presidentskap, en het pleks daarvan 'n minimalistiese benadering gevolg as 'n versoenende gebaar teenoor Engelssprekende blanke Suid-Afrikaners wat teen 'n Republiek gekant was. Soos Goewerneurs-generaal voor hulle was alle staatspresidente afgetrede Nasionale Party-ministers, en daarom blank, Afrikaans en manlik. Na grondwetlike hervorming in 1984 word die amp van Staatspresident 'n uitvoerende pos, soos in die Verenigde State van Amerika, en die amp van Eerste Minister van Suid-Afrika word afgeskaf.


Die Apostoliese Geloofsending van Suid-Afrika (AGS) is 'n klassieke Pinkster Christelike denominasie in Suid-Afrika. Met 1,2 miljoen aanhangers is dit Suid-Afrika se grootste Pinksterkerk en die vyfde grootste godsdiensgroepering in Suid-Afrika en verteenwoordig 7,6 persent van die bevolking. Die AGS het ontstaan uit die Azusastraat-herlewing van 1905 in die Verenigde State, onder die naam Apostolic Faith Mission (AFM). Hulle glo eerstens in die Bybel en dat alles wat daarin staan, waar is; dat mens ná bekering na Christendom gedoop word deur middel van totale onderdompeling en daarna in tale kan begin praat wanneer hulle met die Heilige Gees gedoop word. Hulle glo nie net dat mense genees kan word wanneer daar vir hulle gebid word nie, maar dit is algemeen om genesings en ander wonderwerke te ervaar. (en) Ampsdraers van die Apostoliese Geloofsending van Suid-Afrika Geargiveer 18 Julie 2010 op Wayback Machine. Verkry op 2 September 2010. (en) Clark, Matthew (2007). "Contemporary Pentecostal Leadership: The Apostolic Faith Mission of South Africa as Case Study". Cyberjournal for Pentecostal-Charismatic Research (16de uitg.).


Die Baltiese tale is 'n subgroep van die Indo-Europese taalfamilie wat deur Baltiese volke in Noordoos-Europa gepraat word. Die Baltiese tale word in twee hoofgroepe verdeel: die Oos- of Sentraal-Baltiese tale met Litaus, Lets, die Lets-Koerse dialek van die Koerse Skoorwal, Selonies, Semigallies en Samogities; die Wes-Baltiese tale met Oudpruisies, Jatwingies, Galindies, Dniëpr-Balties en Sudowies. Taalkundiges verskil nog oor die klassifisering van Koers; volgens 'n omstrede hipotese was dit oorspronklik 'n Wes-Baltiese taal wat onder sterk invloed van Oos-Baltiese tale gekom het en uiteindelik baie kenmerke met hulle gedeel het. Ander wetenskaplikes verwerp die konsep van Oos- en Wes-Baltiese subgroepe heeltemal. Met die uitsondering van Litaus en Lets het alle Baltiese tale gedurende die 16de en 17de eeu uitgesterf. Tans word daar egter pogings onderneem om Oud-Pruisies te rekonstrueer en as gesproke taal te laat herleef. Die Lets-Koerse dialek op die Koerse Skoorwal word tans deur minder as tien mense as moedertaal gepraat en word met uitsterwing bedreig. Die twee ander belangrike tale, wat in die Baltiese lande gepraat word (Estnies en Lyfs), maak as Fins-Oegriese tale nie deel uit van die Baltiese taalfamilie nie.


Breyten Breytenbach (gebore op 16 September 1939 in Bonnievale) is 'n Suid-Afrikaanse skrywer en kunstenaar met Franse burgerskap. Breytenbach lewer 'n beduidende bydrae tot die Afrikaanse letterkunde met sy digkuns. Hy is ook bekend as die mees prominente gevangenis-skrywer van Suid-Afrika, nadat hy 9 jaar tronkstraf onder die apartheidsregering moes uitdien. Sy omvangryke oeuvre skryf hy onder sy eie naam, sowel as B.B. Lasarus, Jan Blom en Jan Afrika. Breyten Breytenbach is op 16 September 1939 op Bonnievale gebore as die derde van vyf kinders van Hans en Kitty Breytenbach. Sy broer Jan is later stigter van die Suid-Afrikaanse Spesiale Mag in die Weermag en sy broer Cloete is later oorlogskorrespondent en bekende fotograaf. Hy het nog ’n broer, Sebastiaan, en ’n suster, Rachel. Sy vader is ten tye van Breyten se geboorte ’n boer in die distrik. Op vyfjarige ouderdom verhuis die gesin na die plaas Kafferkuilsrivier in die distrik Riversdal, waar hy op die dorp skoolgaan aan die Langenhoven Laerskool.


Ernstige akute respiratoriese sindroom (afgekort as Ears), is 'n dodelike asemhalingswegsiekte wat in 2003 vinnig van die suide van die Volksrepubliek China na ander wêrelddele begin versprei het. Dit is in Engels en verskeie ander tale bekend as SARS. Tussen November 2002 en Julie 2003 het 'n uitbraak van Ears in suidelike China wêreldwyd 8 098 gevalle tot gevolg gehad, waaraan 774 in 17 verskillende lande dood is ('n sterftesyfer van 9,6%), waarvan die meeste gevalle in vasteland-China en Hongkong. Aan die einde van 2017 het Chinese wetenskaplikes die virus opgespoor deur middel van sivetkatte as tussenganger van grotbewoner-vlermuise in die Yunnanprovinsie. Sedert 2004 is geen gevalle van Ears meer wêreldwyd aangemeld nie. Die verwante virus SARS-CoV-2 is egter die oorsaak van die voortdurende wêreldwye Koronaviruspandemie sedert 2020. (en) Smith, Richard D. (2006). "Responding to global infectious disease outbreaks: Lessons from SARS on the role of risk perception, communication and management". Social Science & Medicine. 63 (12): 3113–3123. doi:10.1016/j.socscimed.2006.08.004. PMID 16978751.


LGBT-regte Burgerlike verbintenis Gayregte in Irak Verklaring van Montréal Zoliswa Nkonyana 'n Burgerlike verbintenis is 'n verbintenis tussen twee mense van dieselfde geslag, wat min of meer gelykstaan aan 'n huwelik. Denemarke was in 1989 die eerste in 'n reeks ontwikkelde lande wat aan 'n vennootskap tussen twee mense van dieselfde geslag dieselfde regte, voordele en verantwoordelikhede verleen het soos aan 'n vennootskap tussen 'n man en 'n vrou. In sommige regsgebiede soos Quebec en Nieu-Seeland kan ook mense van verskillende geslag 'n burgerlike verbintenis sluit. Die regsterme, wat na huwelike of verbintenisse tussen mense van dieselfde geslag verwys, is nog nie gestandaardiseer nie en varieer in die verskillende lande wat die verbintenis reeds ingevoer het. Regsterme soos burgerlike vennootskap, geregistreerde vennootskap, huislike vennootskap, betekenisvolle vennootskap, wedersydse voordelige vennootskap, "lewensvennootskap" (Duitsland), "vaste vennootskap" (Andorra), "burgerlike solidariteitsooreenkoms" (Frankryk) is tans gebruiklik. Ook die presiese omvang van regte en voordele verskil van land tot land.


Lineêre programmering (LP) is 'n studieveld in operasionele navorsing. Die studieveld fokus op 'n wiskundige probleem wat bestaan uit 'n lineêre funksie wat gemaksimeer (of geminimeer) moet word onderhewig aan 'n aantal lineêre ongelykhede. Die funksie heet "die doelfunksie" en die ongelykhede word "die beperkings" genoem. In die algemene probleem is daar ook "tekenvereistes" wat vereis dat die veranderlikes almal nie-negatief moet wees. Lineêre programmering is die breinkind van George Dantzig wat gedurende die Tweede Wêreldoorlog sekere logistiese probleme uitgedruk het as 'n lineêre funksie (die doelfunksie) wat geoptimeer moet word onderhewig aan 'n aantal lineêre beperkings. Hy was skynbaar foutiewelik onder die indruk dat die meerdimensionele ruimte wat deur die beperkings geskep word 'n meetkundige figuur bekend as 'n simpleks vorm en het sy oplossingsprosedure daarna vernoem; die simpleksmetode. Lineêre programmering is een van die eerste misleidende benamings wat sedertdien gereeld in die tegnologie gesien word. By die eerste oogopslag dink mense dat lineêre programmering (LP) 'n vorm van (of soort) rekenaarprogrammering is. In werklikheid verwys die woord programmering na die proses om 'n program van aksie te vind.


Aaron Burr jr. (6 Februarie 1756 – 14 September 1836) was ’n Amerikaanse politikus en avonturier. Hy was ’n belangrike stigterslid van die Demokraties-Republikeinse Party in New York en ’n sterk ondersteuner van goewerneur George Clinton. Hy word nie juis onthou vir sy dienstydperk as derde Amerikaanse visepresident onder Thomas Jefferson nie, maar vir sy tweegeveg met Alexander Hamilton en sy verhoor en vryspreking op aanklagte van hoogveraad. Hierdie artikel is ’n saadjie. Voel vry om Wikipedia te help deur dit uit te brei.


Die Rooivlerktjagra is 'n redelike algemene inwoner wat graag parmantig rondwip (sal eerder wegwip as opvlieg wanneer bedreig) op die grond, op soek na insekte en ander invertebrata tussen droë blare en gras. Word gewoonlik alleen of in pare opgemerk. Medium grootte maar kleiner as Swartkroon- en Grysborstjagra. Wenkbrou wit met diagnostiese swart lyn bo en onder die oë. Inheemse bos (Brachystegia uitgesluit) Afrika suid van die Sahara, afwesig in die hoëveld en droë weste. Vlieg op met luide prrr prrr prrr, gevolg deur swewende afwaartse vlug (stert gesprei) en omtrent 15 melodieuse dubbelfluite. Alarm roep is 'n kort tjirp tjirp. Engelse naam: Threestreaked Tchagra Tswana: Mugubani Duits: Damaratschagra Wetenskaplike naam: Tchagra australis Alfabetiese lys van Suid-Afrikaanse voëls Lys van Suid-Afrikaanse voëls (Groepeer) Lys van Suider-Afrikaanse voëls volgens wetenskaplike name Roberts' Birds of Southern Africa, Sixth Edition, ISBN 0620175834 Avibase se inskrywing van die driestreeptjagra Geargiveer 30 September 2007 op Wayback Machine


Lys van algemene oogsiektes: Konjunktivites Katarakte Gloukoom Hordeolum Korneale Ulkus Optiese Atrofie Retinale Loslating Strabismus Hierdie artikel is ’n saadjie. Voel vry om Wikipedia te help deur dit uit te brei.


Marseille is die tweede grootste stad van Frankryk en sy belangrikste hawe aan die Middellandse See. Die stad is een van die oudstes in Europa wat as Massalia (Massilia) omtrent 600 v.C. deur Ionies-Phokeaanse setlaars uit Klein-Asië gestig is. Die handelspos het tot die belangrikste sentrum van die Griekse kultuur in die westelike Mediterreense gebied en die grootste mededinger van Kartago ontwikkel. Marseille is in 1481 by Frankryk ingelyf en was in die 19de en 20ste eeu die Franse poort na Noord-Afrika, Madagaskar en Indo-China. Marseille lê tussen 0 en 646 meter bo seevlak in 'n bergagtige omgewing. Die Croix de Garlaban is die hoogste bergpiek op 710 meter. Marseille grens in die noord-weste aan die Chaîne de l'Estaque, 'n bergreeks van kalksteen, wat die soutmeer Étang de Berre van die see skei. Suid-wes van die soutmeer lê die lughawe Marignane, wat danksy sy sentrale ligging tot een van die belangrikste in Suid-Frankryk ontwikkel het. Marseille het 'n Mediterreense klimaat met 'n gemiddelde temperatuur van 6 °C in Januarie en 24 °C in Julie.


Ísafjarðarbær 66°04'N 23°09'W[dooie skakel] is 'n provinsie van Ysland in Vestfirðir. Dit het 'n oppervlakte van 2 416 km² en 'n bevolking van 4 131. In 1996 is dit saamgevoeg by Flateyrarhreppur, Ísafjarðarkaupstaður, Mosvallahreppur, Mýrahreppur, Suðureyrarhreppur en Þingeyrarhreppur. Die hoofdorp is Ísafjörður. Ander dorpe is Hnífsdalur, Flateyri, Suðureyri en Þingeyri. webwerf in Yslands Hierdie artikel is ’n saadjie. Voel vry om Wikipedia te help deur dit uit te brei.


Die slag van Falkirk was deel van die Skotse Oorloë van Onafhanklikheid. William Wallace het beheer oor Skotland verkry met sy oorwining oor die Engelse tydens die Geveg van Stirling-brug in 1297. Edward Longshanks (Koning Eduard I van Engeland) se aandag was gevestig op oorloë op die Europese kontinent. Hy het eers in Maart 1298 na Engeland teruggekeer en op 3 Julie 1298 Skotland ingeval. Edward en sy onwillige leër het Wallace se Skotte in 'n trompop geveg by Falkirk gedwing. Wallace het sy troepe op hoër grond geplaas wat uitkyk op 'n spruitjie (Westquarter Burn) met die Callender-woud agter hom. Die grond oorkant sy middel was moerasagtig. Hy het sy manskappe in vier schiltrons ontplooi, met boogskutters en ligte troepe tussen hulle, terwyl sy adellike kavallerie in reserwe gehou is. Longshank se magte het die slagveld binnegekom in 'n kolom gelei deur drie groepe ridders. Die middelste eenheid val vas in moerasagtige grond, maar slaag daarin om links te beweeg, terwyl die tweede eenheid regs gesirkel het en die Skotse linker- en regtervleuels onderskeidelik aan te val.


Rwanda (Engels: [ruːˈɑːndə] of [ruːˈændə], luister (hulp·inligting); Kinyarwanda: U Rwanda, [u.ɾɡwa:.nda], luister (hulp·inligting)), amptelik die Republiek Rwanda (Engels: Republic of Rwanda, Frans: République du Rwanda, Kinyarwanda: Repubulika y'u Rwanda, Swahili: Jamhuri ya Rwanda), is 'n landingeslote land in Sentraal- en Oos-Afrika net suid van die ewenaar. Dit is die mees digbevolkte land in Afrika. Nes sy buurstaat Burundi is dit 'n voormalige deelgebied van Duits-Oos-Afrika, wat later as mandaatgebied van die Verenigde Nasies 'n Belgiese administrasie kry. Albei lande word deur etniese konflikte tussen die Tutsi-minderheid en die meerderheid van die Hutu geteister. Die Twa vorm die derde etniese groep in daardie lande. Rwanda word in 1962 onafhanklik van België. Tussen 500 000 en ’n miljoen mense het in etniese slagtings omgekom, veral gedurende die Rwandese volksmoord van 1994. Dit is ’n lidland van die Afrika-unie en die Britse Statebond. Rwanda grens aan Uganda, Tanzanië, Burundi en die Demokratiese Republiek die Kongo.


Die Letaba Olifantmuseum, ook bekend as die Letaba Olifantsaal, is 'n museum in die Letabaruskamp van die Nasionale Krugerwildtuin van Suid-Afrika. Die museum se grootste trekpleister is die skedels en ivoortande van die Manjifieke Sewe Olifante wat voorheen in die Krugerwildtuin geleef het. Die museum dek verskillende onderwerpe rakende olifante: evolusie, gewoontes, ekologie en navorsing. Die museum is sewe dae per week oop vir die publiek en toegang is gratis. 23°51′12″S 31°34′30″O / 23.85343°S 31.57498°O / -23.85343; 31.57498Koördinate: 23°51′12″S 31°34′30″O / 23.85343°S 31.57498°O / -23.85343; 31.57498 Die amptelike webwerf van Sanparke, die Nasionale Parkeraad van Suid-Afrika Tuisblad van die Letaba Olifantmuseum Hierdie artikel is ’n saadjie. Voel vry om Wikipedia te help deur dit uit te brei.


Die Nyldelta word by die monding van die Nylrivier in Noord-Egipte gevorm, waar die rivier uitbrei, vertak en uiteindelik in die Middellandse See uitmond. Dit is met 'n oppervlakte van sowat 24 000 vierkante kilometer een van die grootste rivierdeltas ter wêreld en strek van die hawestad Alexandrië in die weste tot by Port Said in die ooste. Die delta beslaan sowat 240 kilometer van die Mediterreense kuslyn en strek 160 kilometer suidwaarts na die binneland, waar dit naby die hoofstad Kaïro begin. Die delta is 'n vrugbare landboustreek. Die Nyldelta word as 'n boogvormige delta geklassifiseer en lyk op satellietfoto's na 'n driehoek of lotusplant. Die buitekante van die delta word deur erosie bedreig, en 'n aantal strandmere wys 'n stygende soutgehalte weens hulle geleidelike verbinding met die Middellandse See. Met die oprigting van die Aswandam by die Nassermeer in die jare 1960 tot 1971 begin die situasie in die Nyldelta dramaties verander. Aangesien die Nyl nie meer sy jaarlikse voorraad voedingstowwe en afsaksels uit die binnelandse gebiede aan die delta kan voorsien nie (dit word grotendels deur die dam teruggehou), neem die kwaliteit van die bodem in die oorstromingvlaktes geleidelik af.


Die vierslagsiklus (of Otto-siklus) van 'n binnebrandenjin is die enjinsiklus wat mees algemeen vir voertuig en ander nywerheidsdoeleindes aangewend word (motors en vragmotors, kragopwekkers, ens.). Dit is deur die Franse ingenieur, Alphonse Beau de Rochas in 1862 voorgestel en onafhanklik deur die Duitse ingenieur Nikolaus Otto in 1876. Die vierslagsiklus is meer brandstofdoeltreffend en brand skoner as die tweeslagsiklus, maar vereis heelwat meer bewegende dele en kundigheid tydens die vervaardiging daarvan. Verder word dit makliker vervaardig in veelsilindersamestellings as die tweeslagsiklus, wat dit nuttig maak vir hoë werkverrigtingstoepassings. Die Wankelenjin het vier soortgelyke fases maar dit is 'n roterende verbrandingsmotor en nie 'n resiprokerende enjin soos met die vierslagsiklus nie. Die Otto-siklus word gekenmerk deur die vier slae of reglynige bewegings beurtelings op- en afwaarts van 'n suier in 'n silinder. inlaatslag kompressieslag kragslag uitlaatslag Die siklus begin by die boonste middelpunt wanneer die suier by sy hoogste punt bereik het. Op die eerste afwaartse slag (inlaat) van die suier word 'n mengsel van brandstof en lug in die silinder ingetrek deur die inlaatpoort.


NSU is 'n beroemde Duitse fiets-, bromponie-, motorfiets- en motorvervaardiger. NSU het 'n toonaangewende rol gespeel in die vroeë ontwikkeling van die motorfietsbedryf in Duitsland. Die onderneming word in 1873 deur Christian Schmidt en Heinrich Stoll in Riedlingen aan die Donau gestig. Aanvanklik vervaardig hulle naaimasjiene, vandaar die naam Meganiese Werkswinkel vir Naaimasjiene (Duits: Mechanische Werkstatt für Strickmaschinen). In 1880 skuif die onderneming na Neckarsulm naby Heilbronn in 'n saag- en gipsmeule. Die rede vir die skuif was die behoefte aan meer ruimte. Die nuwe naam "NSU" is die afkorting vir NeckarSUlm en Neckarsulm se naam is afgelei van die twee riviere Neckar en Sulm, wat hier ineenvloei. In 1884 sterf Christian Schmidt en die onderneming word in 'n openbare maatskappy omskep. Fietsvervaardiging begin in 1886. Germania was die eerste Hochrad (hoë fiets) van NSU, later volg ook die Niederräder (lae fietse). Die onderneming word vanaf 1897 "Neckarsulmer Fahrradwerke A.G." genoem. Van 1901 word motorfietse ook vervaardig. Die 211 cm³ enjin daarvoor kom uit Zürich van Zürich & Lüthi.


Phalaborwa is 'n dorp in die Limpopoprovinsie van Suid-Afrika. Dit lê digby die Krugerwildtuin aan die oostekant van die provinsie, ongeveer 150 km oos van Polokwane, die hoofstad van die provinsie, en 104 km oos van Tzaneen. Die dorp is bo-op 'n groot vulkaniese pyp wat ongeveer 2 000 miljoen jaar gelede tydens 'n vulkaniese uitbarsting gevorm is. Die Mmakao-stam het hierdie pyp ontdek en dit ook vroeër ontgin. Hulle het later suidwaarts weggetrek, maar het toe weer teruggekeer. Die naam Phalaborwa beteken blykbaar "Dis beter hier as in die Suide" in Noord-Sotho, verwysend na die rustigheid wat inwoners hier gevind het ná hul skermutselinge met ander stamme (Zoeloes en Swazi's) verder suid. Die Mmakao-stam staan van toe af ook bekend as die Ba-Phalaborwa. Die eerste kommersiële myn, die Guide Kopermyn, is in 1904 in bedryf gestel maar vervoerprobleme het die myn tot stilstand gedwing. In 1938 is 'n vermikulietmyn begin maar die groot sprong is gemaak in 1951 toe Foskor (die Fosfaat-Ontwikkelingskorporasie) gestig is om fosfaat daar te ontgin vir die vervaardiging van kunsmis.


Die Anabaptiste, wat dikwels ook Wederdopers of die radikales van die Protestantse Reformasie genoem word, het bestaan uit sektariese groeperings in die 16de eeu wat onder andere van mening was dat 'n Christen nie 'n magistraat mag word nie en dat kinders van gelowiges glad nie gedoop mag word nie. In die Duitse stad Münster het die sogenaamde Münsterse Dopers selfs die stad geweldadig beset en een van die leiers het homself koning van die stad verklaar. In hierdie tyd is ook poligamie in die stad toegelaat omdat heelwat van die mans van die stad omgekom het in skermutselings met regeringstroepe. Wat die oproer by Münster so interessant maak, is dat Anabaptiste oor die algemeen wou voorgee dat hulle pasifiste is. Anabaptist Network in South Africa


Tony Buzan (* 2 Junie 1942 - ) is 'n Britse sielkundige en outeur. Hy is veral bekend vir sy werk om die breinkaart te populariseer. Hy is gebore in Londen en behaal in 1964 aan die Universiteit van British Columbia onderskeidinge in sielkunde, Engels, wiskunde, en wetenskap. Hy is veral bekend vir sy boek Make the Most of Your Mind, sy bevordering van geheuebrugstelsels en sy breinkaart tegnieke. In opvolg van die 1970's-reeks wat hy vir die BBC aangebied het, het hy baie van sy idees verwoord in 'n reeks van vyf boeke: Use Your Memory, Master Your Memory, Use Your Head, The Speed Reading Book en The Mind Map Book. Hy is president van die Breinstigting, die stigter van die Breintrustliefdadigheidgenootskap, die Wêreldgeheuekampioenskappe en die Wêreldbreinkampioenskappe. Barry Buzan, Professor in die internasionale politiek aan die London School of Economics, is Tony se broer. Buzan is 'n voorstander en verdediger van 'n aantal kontroversiële onderwerpe soos geestelike geletterdheid (mental literacy), spirituele intelligensie, sensuele intelligensie, sinchronisasie van die linker- en regterhelfte van die brein en intellektuele oorvloed.


Die geolek Oranjerivier-Afrikaans het sy ontstaan te danke aan die taalkontak tussen Nederlandse nedersetters en die Khoikhoi aan die Kaap. Dit is 'n soort aanleerdersvorm van Afrikaans wat gedurende die 19de eeu die oorspronklike Khoenkhoentale verdring het. Kenmerke is byvoorbeeld die meervoudsvorm -goed (soos in Ma-goed, meneergoed), klankverskille soos in kjerk en gjeld en verskillende vorme van -se om besit aan te dui (ons se ma). Geografies word die Afrikaanse dialekte in drie hoofgroepe verdeel: Kaapse Afrikaans, Oosgrens-Afrikaans en Oranjerivier-Afrikaans. Oranjerivier-Afrikaans word rondom die Oranjerivier in die Noord-Kaap en Suid-Namibië gepraat. Griekwa-Afrikaans behoort tot die Oranjerivier-Afrikaanse dialek. (af) Blant annet: Van Rensburg, M.C.J. 1984. Die Afrikaans van Griekwas in die tagtigerjare. Pretoria: RGN-rapport. Hierdie Suid-Afrika-verwante artikel is slegs 'n saadjie. U kan ons wikipedia help deur dit uit te brei.


Die witkopaasvoël is 'n aasvoël wat endemies (inheems) aan Afrika is. Dit word deur die IUBN geklassifiseer as 'n kwesbare spesie. Die witkopaasvoël het 'n pienk bek en wit kroon. Die veerlose kante van sy kop is bleek. Dit het 'n donkerbruin bolyf en swart stert. Die vere op sy onderlyf en bene is wit. Die vlerkspan van die witkopaasvoël is gemiddeld 2 m. Die voël oornag snags in lang bome naby water. Witkopaasvoëls is eksklusief inheems aan Afrika. Engels: white-headed vulture Wetenskaplike naam: Trigonoceps occipitalis Alfabetiese lys van Suid-Afrikaanse voëls Lys van Suid-Afrikaanse voëls (Groepeer) Lys van Suider-Afrikaanse voëls volgens wetenskaplike name


In fisika en ingenieurswese, is energie-omsetting enige proses waar energie van een vorm na 'n ander omgeskakel word. Energie wat in fossielbrandstowwe, sonstraling of kernbrandstowwe gevind word moet na ander vorme van energie omgeskakel word om vir die mens van nut te kan wees soos in elektrisiteit, aandrywing, verhitting of verkoeling. Masjiene word gebruik om energie van een vorm na 'n ander om te sit. Die doeltreffendheid van 'n masjien is 'n maatstaf van hoe goed dit die een vorm na die ander kan omskakel. Energie word omgesit sodat deur ander masjiene gebruik kan word of om 'n energiediens aan die samelewing kan verskaf. 'n Binnebrandmotor sit chemiese energie in die petrol om na meganiese aandrywingsenergie wat die kar laat beweeg. 'n Sonsel sit die son se straling om na elektriese energie wat gebruik kan word om 'n gloeilamp of 'n rekenaar te maak werk. Die stoomenjin is 'n tipiese voorbeeld van die energie-omsettingsproses. In 'n stoomenjin word brandende steenkool gebruik om die water (die vloeier) te verhit, wat dan as stoom uitsit en 'n suier laat beweeg.


Taal is die menslike vermoë vir die aanleer en gebruik van ingewikkelde sisteme van kommunikasie, en 'n taal is enige spesifieke voorbeeld van so 'n sisteem. Die wetenskaplike bestudering van taal word linguistiek of taalkunde genoem. Ramings oor die aantal tale in die wêreld wissel tussen 6 000 en 7 000. Enige akkurate raming steun egter op 'n gedeeltelik arbitrêre onderskeiding tussen tale en dialekte. Natuurlike tale word gepraat of gewys, maar enige taal kan gekodeer word na sekondêre media met behulp van hoorbare of tasbare stimuli, byvoorbeeld skrif, braille of fluit. Dit is moontlik omrede menslike taal modaliteit-onafhanklik is. Met gebruik as algemene konsep, kan "taal" verwys na die kognitiewe vermoë om komplekse kommunikasiestelsels aan te leer en te gebruik, of om die stel reëls wat hierdie sisteme opmaak te beskryf, of die stel uitsprake wat gelewer kan word vanuit die reëls. Alle tale steun op die proses van semiose, om tekens in verband te bring met spesifieke betekenisse. Mondelingse en gebaretale bevat 'n fonologiese stelsel wat beheer hoe simbole gebruik word om reekse bekend as woorde of morfeme te vorm, en 'n sintaktiese sisteem wat weer beheer hoe woorde en morfeme saamgevoeg word om uitdrukkings en sinsdele te vorm.


Vanuatu (Engels: [ˌvɑːnuˈɑːtu], vah-noo-AH-too, luister (hulp·inligting) of [vænˈwɑːtu], van-WAH-too; Bislama en Frans: [vanuatu]), amptelik die Republiek Vanuatu (Bislama: Ripablik blong Vanuatu; Engels: Republic of Vanuatu; Frans: République de Vanuatu), is 'n eilandnasie in die Stille Oseaan en Oseanië. Dit beslaan 'n oppervlakte van 12 189 km² en het 'n bevolking van 277 554 in 2016 gehad. Vanuatu is in die ooste van Australië, in die suidooste van die Salomonseilande, in die weste van Fidji en in die noordooste van Nieu-Kaledonië geleë. Die hoofstad en grootste stad is Port Vila. Vanuatu is 'n onafhanklike republiek binne die Britse Statebond met 'n president as staatshoof. Vanuatu was bevolk deur Melanesiërs. Vanuatu (van-WAH-toe) beteken "ons land" en die plaaslike mense noem hulself die "Ni-Vanuatu". Voor hul onafhanklikheid in 1980 van die Verenigde Koninkryk en Frankryk was hierdie groep van 83 eilande bekend as die Nuwe Hebride – 'n naam wat deur kommandeur James Cook gegee is na aanleiding van die Hebride in Skotland.


Die TGV ('n afkorting van die Franse train à grande vitesse, hoëspoedtrein) is die Franse hoëspoedtrein, wat deur die maatskappy Alstom gebou word - dikwels in samewerking met die Kanadese maatskappy Bombardier (Montreal, Quebec). Hy word in Frankryk as 'n nasionale simbool beskou en is nou die mees suksesvolle sneltrein in Europa. Die TGV bereik gereeld 'n maksimale snelheid van 320 km/h, alhoewel hy tydens 'n spesiale toetsrit in 2007 al 'n rekordspoed van 574,8 km/h behaal het wat van hom die vinnigste spoorwegtrein ter wêreld maak. Die trein, wat hierdie rekord opgestel het, was wél 'n gewysigde en veral verkorte weergawe van die TGV en is gebruik om die tegniese moontlikhede van dié trein te bepaal. Die TGV- en soortgelyke Thalys- en Eurostar-treine verbind groot Franse metropole en ry ook op spoorwegverbindings met België, Duitsland, die Verenigde Koninkryk, Nederland, Italië en Switserland. Onder die indruk van die Japannese Shinkansen het die Franse Spoorweë, SNCF, in die jaar 1964 met die ontwikkeling van planne vir 'n Franse hoëspoedtrein begin wat as 'n alternatief vir die vliegtuig aangebied sou word.


Aigues-Mortes [ɛgˈmɔʀt] is 'n stad en ou seehawe in Petite Camargue, naby Nîmes in Suid-Frankryk en sowat vyf kilometer oos van La Grande-Motte, wat deur koning Lodewyk IX as seehawe vir die kruistogte van die jare 1246 en 1270 gestig is. Aigues-Mortes is met sy tipiese roosterpatroon van reguit strate wat mekaar kruis is 'n voortreflike voorbeeld van middeleeuse stadsbeplanning. Danksy die koninklike bevordering van die handel beleef die stad 'n bloeitydperk, wat eers teen die middel van die 14de eeu tot 'n einde kom. Die stad is daarna grotendeels verlaat. Die oorspronklike kruisvaarderstad is grotendeels bewaar en die huidige stad met 7 891 inwoners (2008) is 'n gewilde toeristebestemming in die département Gard (région Languedoc-Roussillon). Aigues-Mortes lê nou sowat vier kilometer van die kuslyn af en word deur middel van 'n kanaal met die see verbind. Die belangrikste bronne van inkomste naas die toerisme is wynbou en soutontginning. Die Romeinse Gaius Marius berig van 'n nedersetting wat reeds in die jaar 102 v.C. bestaan. Die naam Ayga Mortas (Dooie Waters) word vir die eerste keer in die 10de eeu gebruik.


'n Differensiaalvergelyking is 'n wiskundige vergelyking wat bo en behalwe konstantes en/of veranderlikes, ook een of meer afgeleides van veranderlikes bevat. Die oplossing van 'n differensiaalvergelyking is 'n funksie in die veranderlike(s) van die vergelyking waarvoor die verwantskap van die differensiaalvergelyking waar is. In baie gevalle kan meer as een sulke oplossings bestaan. Twee groepe differensiaalvergelykings word onderskei: 'n Gewone differensiaalvergelyking bevat slegs konstantes en funksies van een veranderlike, saam met die afgeleides van daardie veranderlike. 'n Parsiële differensiaalvergelyking bevat meerveranderlike funksies en hulle parsiële afgeleides. Die graad van 'n differensiaalvergelyking is die graad van die hoogste afgeleide wat dit bevat. 'n Eerstegraadse differensiaalvergelyking bevat dus slegs eerste afgeleides. Differensiaalvergelykings word gebruik om wiskundige modelle van fisiese fenomene op te stel. Hulle word dus bestudeer in gewone en toegepaste wiskunde. Eienskappe van differensiaalvergelykings wat ondersoek word, is byvoorbeeld of daar oplossings bestaan, en indien wel, of hierdie oplossings uniek is.


Nederfrankies kan gegroepeer word onder die Wes-Germaanse tale wat in Nederland, noordelike België, Suriname en Suid-Afrika gepraat word wat van Ou-Nederlands afstam. Nederfrankiese variëteite word ook in die Duitse gebied langs die Ryn tussen Keulen en die grens tussen Duitsland en Nederland gepraat. In die 19de en 20ste eeue is die dialekte gedeeltelik en geleidelik deur die hedendaagse Standaard-Duits vervang. Die Nederfrankiese dialekte word saam met Nedersaksies in die Nederduitse tale gegroepeer. Die groepering is nie gegrond op gemene taalkundige veranderings nie maar eerder op die gebrek aan die Hoogduitse klankverskuiwing en Anglo-Friesiese eienskappe. Dit word ook saam met die tale en dialekte van die Wesmiddelduitse taal en die Hoogduitse dialekte in die oorgangsgebied van die Middelduitse tot Opperduitse taalgebied as deel van Frankies gesien. In Duitsland word die Limburgse dialekte algemeen as Nederfrankies beskou.; in Nederland en België word dit egter as deel van die Middelduitse groep van Hoogduits beskou. Die verskil spuit uit 'n verskil in definisie: taalkundiges in die Lae Lande definieer 'n Nederfrankiese dialek as een wat slegs aan die vierde fase van die Hoogduitse konsonantverskuiwing deelgeneem het.


Roeland Anthonie Kollewijn (Amersfoort, 30 Maart 1857 — Helmond, 7 Februarie 1942) was 'n Nederlandse taalkundige. Hy het beroemd, selfs berug, geword vir sy artikel van 1891 oor Onze lastige spelling. Die spellingsvoorstelle van Kollewijn het later die basis van die Afrikaanse spelling gevorm. Baie van sy voorgestelde vereenvoudigings is intussen ook in die amptelike Nederlandse spelling opgeneem, soos mensen wensen boze preken in plaas van die destydse menschen wenschen booze preeken. Ook alfabet, ether en rachitis in plaas van alphabet, aether en rhachitis kom uit Kollewijn se voorstelle, sowel as die weglating van die verbuigings: de boeken van die aardige kleine jongen in plaas van de boeken van dien aardigen kleinen jongen. Voorstelle van Kollewijn wat nie die Nederlandse spelling gehaal het nie, maar wel die Afrikaanse, is die uitgange -ies (as vervanging van -isch met die onuitgesproke ch) en -lik (in plaas van -lijk en analoog aan -lig). Verder, in sy eie woorde: 'Ook schrijve men tans, altans, tee (sonder h), ert (sonder w), besje (sonder t).'


Rudolf (Rudi) Vrba, gebore Walter Rosenberg (11 September 1924 - 27 Maart 2006), was 'n Professor Emeritus in die Farmakologie en Terapeutiese Departement aan die Universiteit van Brits-Kolombië in Kanada. In April 1944 word Vrba en Alfréd Wetzler die tweede en derde van slegs vyf Jode om suksesvol van die Duitse konsentrasiekamp in Auschwitz te ontsnap. Na hulle ontsnapping lig hulle die Geallieerdes in omtrent die massamoord wat besig was om in Auschwitz plaas te vind. Die twee mans dikteer 'n dokument van 32 bladsye, wat bekend word as die Vrba-Wetzlerverslag, aan Joodse offisiere in Slowakye. Die dokument word beskou as een van die belangrikste dokumente van die twintigste eeu omdat dit die eerste gedetailleerde inligting omtrent die konsentrasiekampe was om die Geallieerdes te bereik wat as geloofwaardig beskou is. Wikimedia Commons het meer media in die kategorie Rudolf Vrba. Dromi, Uri. ""Deaf ears, blind eyes", Haaretz, 1 Januarie 2005. Gutman, Yisrael. Encyclopedia of the Holocaust. Macmillan Publishing Company. ISBN 0-02-896090-4 "The Vrba Wetzler Report" Geargiveer 28 Augustus 2006 op Wayback Machine The Holocaust History Project.


Die Loma Prieta-aardbewing het die metropolitaanse gebied van San Francisco in die Amerikaanse deelstaat Kalifornië op 17 Oktober 1989 om 5:04 n.m. geskud en het 6,9 op die moment-magnitude-skaal gemeet (oppervlak-golf magnitude: 7,1). Die aardbewing het 15 sekondes geduur. Sy episentrum was by die geografiese koördinate 37.04° N 121.88° W suid-suidoos van die Loma Prieta-bergpiek in die Aptos-streek, 'n nie-geïnkorporeerde gebied in 'n bosgebied van die Santa Cruz-bergreeks (Nisene Marks Staatspark) geleë, sowat 16 kilometer noordoos van die stad Santa Cruz. Die aardbewing se fokuspunt was teen 'n diepte van 16,79 kilometer. Die Loma Prieta word as 'n sterk aardbewing geklassifiseer, wat nog oor 'n afstand van 110 kilometer van sy episentrum groot skade berokken het. Die gebiede wat die swaarste getref is, was die stadsgebiede van San Francisco en Oakland, die San Francisco-skiereiland, en die munisipaliteite Santa Cruz, Montereybaai, Watsonville en Los Gatos, wat naby Loma Prieta se episentrum geleë is. Die skeuring van die aardkors het in twee rigtings verdeel, en San Francisco en Oakland is net ses sekondes lank geskud.


Suid-Afrika het 'n relatief belangrike landbousektor en is tradisioneel selfvoorsienend in die meeste landbouprodukte. In goeie seisoene is dit selfs een van min netto voedseluitvoerlande. Naas enkele tienduisend markgerigte plase en 'n groter aantal tradisionele bestaansboerderye is daar sowat duisend landboukoöperasies en ander agribesighede soos wynkelders, kommoditeitsmaatskappye, meulens, graanhandelaars, voedselprosesseerders, slagpale en verkoelingstoorfasiliteite dwarsoor die land. Suid-Afrika se landbou-uitvoere het teen die begin van die 21ste eeu sowat 8 persent van sy totale uitvoere beloop. Die landbousektor se bydrae tot die bruto geografiese produk beloop volgens amptelike statistieke 4,0 persent, en die bedryf bied sowat 10 persent van die formele werkgeleenthede in die land, asook 'n bron van inkomste vir seisoenwerkers. Hierdie syfers is heelwat laer as in die res van Afrika. Anders as in die meeste nywerheidslande is die modernisering en industrialisering van Suid-Afrika nie aan 'n binnemark-gerigte produktiwiteitsverhoging of die oordrag van agariese kapitaal na die nywerheidsektor te danke nie. Dit was eerder die inkomste uit die mynbou, wat die modernisering van die landbousektor moontlik gemaak het.


Moorreesburg is 'n dorp in die munisipaliteit Swartland, provinsie Wes-Kaap (Suid-Afrika). Dit is ongeveer halfpad tussen Piketberg en Malmesbury geleë. Die dorp is die ekonomiese sentrum van die omliggende landboustreek, waar veral koring en hawer verbou word. Moorreesburg beskik oor 'n aantal landboukundige geriewe soos koringmeule en graansilo's. Die plaaslike koringmuseum behandel die streek se hoofproduk. Moorreesburg is in 1890 as 'n kerkgemeente op die plaas Hooikraal gestig en genoem na ds. J.C. le Febre Moorrees, die vader van prof. Adriaan Moorrees. In 1898 het dit 'n munisipaliteit geword. Met die nuwe munisipale herindeling van 2000 het dit deel van Swartland geword. Munisipaliteit (1) — Die munisipale raad het op 'n stadium 'n skynheraldiese "wapen" gebruik wat 'n anker, 'n ramskop, 'n keper en 'n graansilo uitbeeld. Munisipaliteit (2) — Teen 1966, het die raad 'n heraldiese wapen in gebruik geneem : Deurgesny, 'n golwende dwarsbalk belaai met 'n staande merinoram vergesel in die skildhoof van twee Morekoppe en in die skildvoet van 'n koringgerf.


Die Witwatersrand is 'n lae bergreeks wat deur die Gauteng provinsie in Suid-Afrika loop. Dit dien as 'n waterskeiding - water wat na die noordekant afloop dreineer in die Limpoporivier wat na die Indiese Oseaan vloei en water na die suide dreineer in die Vaalrivier wat na die Atlantiese Oseaan vloei. Dit kom ook na vore deur effense klimaatsveranderinge wat in die gebied voorkom - die heuwels veroorsaak 'n loefwaartse/lywaartse effek. Daardeur is Johannesburg se noordelike voorstede meer geil en vogtig, en in die suide is dit droër en meer waterarm. Die Witwatersrand is deel van die provinsie Gauteng, wat vir 'n kort tydperk die PWV-provinsie genoem is, 'n akroniem vir Pretoria, Witwatersrand en Vereeniging/Vaaldriehoek. Die "Rand" (en in Engels ook "reef" genoem) is bekend daarvoor dat dit die bron is van 48 000 ton of 40% van alle goud wat al op aarde gemyn is. Daarnaas is ook uraan as 'n belangrike neweproduk ontgin. Ontginning van goud en ontwikkeling van die gebied het in die 1880's begin. Baie van die ou myne is reeds gesluit, maar goudontginning vind steeds in die gebied plaas.


DSCH is 'n musikale motief wat deur die Russiese komponis Dmitri Sjostakovitsj gebruik is om homself voor te stel, soortgelyk aan die manier waarop die BACH-motief Johann Sebastian Bach voorstel. Dit bevat die note D-E mol-C-B, of D-Es-C-H in Duitse notasie, wat vir sy voorletters (Д. Ш.) in die Duitse spelling (D. Sch.) van sy naam staan. Die motief kom in baie van sy werk voor, insluitend die Simfonie No. 10 in E mineur, die Strykkwartet No. 8 in C mineur, die Vioolkonsert No. 1 in A mineur, die Tjellokonsert No. 1 in E mol Majeur en die Opus 60 Klaviersonata No. 2 in B mineur. DSCH Journal, die standaard joernaal vir Sjostakovitsjstudies, se naam kom van die motief, en "DSCH" word soms gebruik as 'n afkorting van die komponis se naam. The DSCH journal Melodic Signatures in Shostakovich's 10th Symphony op Azerbaijan International


Franschhoek is 'n dorp in die provinsie Wes-Kaap, Suid-Afrika, sowat 75 kilometer van Kaapstad af, met 15 616 inwoners, insluitend die omringende voormalige townships. Franschhoek behoort sedert die jaar 2000 tot die Stellenbosch Plaaslike Munisipaliteit. Die dorp se naam was oorspronklik "Olifantshoek", 'n verwysing na die talle olifante wat hier oor die berg na die digte bosse van die vallei afgeloop en sodoende 'n pad uitgetrap het, wat later ook deur die plaaslike setlaars gebruik is. Franschhoek het sy ontstaan aan die aankoms van die 176 Franse Hugenote-vlugtelinge te danke, wat hier in die jaar 1688 – na 'n tydelike verblyf in Nederland – 'n nuwe tuiste gevind het. Die Kaapse vryburgers begin vinnig na die gebied as die "Fransche Quartier" of "Fransche Hoek" verwys. In die 18de eeu word Franschen Hoek die amptelike naam van die dorp. Aangesien die Franse immigrante deur die Verenigde Oos-Indiese Kompanjie so ver moontlik versprei is – Stellenbosch, die Paarl en Drakenstein is naas Franschhoek gekies as die vernaamste dorpe om die setlaars te huisves – neem die gemeenskappe binne 'n kort tydperk 'n plaaslike Kaapse karakter aan.


Gordonsbaai is 'n dorp en vakansieoord aan die Valsbaai, Wes-Kaap, met sowat 17 000 inwoners. In die jaar 1778 vaar kolonel Jacob Gordon van die Kaap om Kaap Hangklip en noem die baai na hom. Die dorpie kom oorspronklik as 'n vissershawe tot stand, maar het intussen tot 'n gewilde vakansieoord ontwikkel. Sedert die nuwe munisipale bedeling van 2000 is Gordonsbaai deel van die Stad Kaapstad Metropolitaanse Munisipaliteit. Die hawe van Gordonsbaai, wat in 1936 gebou is, word nou ook deur seiljagte aangedoen. Digby die hawe lê die Generaal Botha-kollege van die Suid-Afrikaanse Vloot, met 'n groot G B teen die berghange as sy opvallende teken. Die strand is as 'n Blouvlagstrand gesertifiseer. Op die voorgrond Gordonsbaai, en op die agtergrond Strand. Uitsig oor die baai. Bikinistrand, 'n eksklusiewe woonbuurt op Gordonsbaai. Gordonsbaai is vernoem na Robert Jacob Gordon (1743–1795), die Nederlandse ontdekkingsreisiger van Skotse afkoms. Gordonsbaai was vanaf 1961 tot 1996 'n munisipaliteit. Die raad het in 1962 'n wapen aangeneem.


Kampen kan wees: Kampen, Nederland, stad in Nederland Kampen, Nützen, deel van die dorp Nützen in Duitsland Kampen, Oslo, stadsdistrik van Oslo in Noorweë Kampen, Sylt, dorp op die eiland Sylt in Duitsland


Die jaar 1764 was 'n skrikkeljaar wat volgens die Gregoriaanse kalender op 'n Sondag begin het. Dit was die 64ste jaar van die 18de eeu n.C. In teenstelling met gewone jare het die jaar 366 dae en 'n 29 Februarie gehad. 1 Januarie – Johannes Kinker, Nederlandse digter, filosoof en advokaat († 1845). 19 Junie – Sir John Barrow, Engelse ontdekkingsreisiger († 1848). 9 Julie – Ann Radcliffe, Engelse skrywer († 1823). Onbekend – Sir Alexander Mackenzie, Skotse pelshandelaar en ontdekkingsreisiger († 1820). 16 Julie – Iwan VI van Rusland, tsaar van Rusland (* 1740). 12 September – Jean-Philippe Rameau, Franse komponis (* 1683).


Die jaar 1713 was 'n gewone jaar wat volgens die Gregoriaanse kalender op 'n Sondag begin het. Dit was die 13de jaar van die 18de eeu n.C. Soos ander gewone jare het die jaar 12 maande, 52 weke en 365 dae gehad. Hele Khoikhoistamme word uitgewis deur 'n pokke-epidemie, die derde Kaapse epidemie na die tifus-epidemies van 1666 en 1687. Sommige van die oorlewende Khoikhoi trek na die noordweste. 30 Januarie – Pous Clemens XI stel Benedetto Erba-Odescacalchi, aartsbiskop van Milaan en Damian Hugo Philipp von Schönborn aan as kardinale. 8 Julie – Pous Clemens XI verklaar Pous Gregorius X salig. 8 September – Pous Clemens XI publiseer die bul Unigenitus teen die Jansenistiese leerstellings van Quesnel. 12 September – Pous Clemens XI verklaar Pous Gregorius X salig. 15 Maart – Nicolas-Louis de Lacaille, ’n Franse sterrekundige († 1762) 13 Mei – Alexis Clairaut, Franse wiskundige en denker († 1765) 5 Oktober – Denis Diderot, Franse skrywer en Verligtingsfilosoof († 1784) 24 November – Laurence Sterne, Iersgebore engelstalige romansier, en 'n Anglikaanse predikant († 1768) Onbekend – Johann Benda, Tsjeggiese violis en komponis van Boheme wat aktief was in Duitsland († 1752) 8 Januarie – Arcangelo Corelli, Italiaanse komponis (* 17 Februarie 1653) 11 September – Johannes Voet, Nederlandse regsgeleerde (* 1647).


Die jaar 1719 was 'n gewone jaar wat volgens die Gregoriaanse kalender op 'n Sondag begin het. Dit was die 19de jaar van die 18de eeu n.C. Soos ander gewone jare het die jaar 12 maande, 52 weke en 365 dae gehad. 29 November – Pous Clemens XI stel 10 nuwe kardinale aan waaronder Thomas Philippe Wallrad d'Hénin-Liétard d'Alsace-Boussu de Chimay, aartsbiskop van Mechelen, Vlaandere. 14 November – Leopold Mozart, Oostenrykse komponis († 1791). 31 Desember – John Flamsteed, Engelse sterrekundige (* 1646). Robinson Crusoe deur Daniel Defoe.


Die jaar 1688 was 'n skrikkeljaar wat volgens die Gregoriaanse kalender op 'n Donderdag begin het. Dit was die 88ste jaar van die 17de eeu n.C. In teenstelling met gewone jare het die jaar 366 dae en 'n 29 Februarie gehad. 13 April – 22 Franse Hugenote kom met die skip Die Voorschoten as vlugtelinge in Saldanhabaai, Suid-Afrika aan. 19 Julie – Pous Innocentius XI stel Joseph Clemens von Wittelsbach aan as aartsbiskop en keurvors van Keulen. 6 September – Die Turkse magte word by Belgrado verdryf. 5 November – Protestantse Prins Willem van Oranje land by Brixham in Devon, onderweg om sy skoonvader Koning James II, die laaste katolieke monarg van Engeland, af te set. 8 Februarie – Emanuel Swedenborg, Sweedse Lutherse teoloog, Wetenskaplike, Filosoof en mistici († 1772) "argiefkopie". Geargiveer vanaf die oorspronklike op 28 Julie 2011. Besoek op 30 Mei 2011.


Die jaar 1694 was 'n gewone jaar wat volgens die Gregoriaanse kalender op 'n Vrydag begin het. Dit was die 94ste jaar van die 17de eeu n.C. Soos ander gewone jare het die jaar 12 maande, 52 weke en 365 dae gehad. Stigting van die Bank van Engeland. 24 Julie – Pous Innocentius XII verklaar Humiliana de' Cerchi salig. 11 September – Prospero Lorenzo Lambertini (later Pous Benedictus XIV) behaal sy doktorsgraag aan die Universiteit La Sapienza in Rome. 24 November – Pous Innocentius XII verklaar Osanna Andreasi salig. 26 Februarie – Karl Gottlob Sperbach, Duitse letterkundige en filoloog († 1772). 4 Julie – Louis-Claude Daquin, Franse komponis van Joodse afkoms († 1772) 21 November – Voltaire, een van die mees gelese en invloedrykste skrywers van die Franse en Europese Verligting († 1778). 28 November – Matsuo Basho, Japannese digter (* 1644) 28 Desember – Koningin Maria II van Engeland (* 1662) Onbekend – Lodewyk van der Stel, seun van Simon van der Stel en kassier van die Kaap van Goeie Hoop (* 1667)


Hierdie artikel handel oor die taal. Vir die etniese groep, sien Yslanders. Yslands (íslenska ['i:s(t)lɛnska] luister (hulp·inligting)) is 'n Noord-Germaanse of Skandinawiese taal wat deur sowat 310 000 mense gepraat word. Dit is die amptelike taal van Ysland. Yslands behoort saam met Faroëes tot die westelike of eiland-Skandinawiese tale. Dit is nie sonder meer te verstane vir sprekers van die Skandinawiese tale van die vasteland: Noors, Sweeds en Deens nie. Yslands word geskryf met die Latynse alfabet, waartoe verskillende tekens toegevoeg is: Á/á, É/é, Í/í, Ó/ó, Ú/ú, Ý/ý, Ð/ð (edh), Þ/þ (thorn), Ö/ö en Æ/æ. Die letters c, q, w en z word nie gebruik nie. Die spesiale letter thorn (þ) gee die klank weer wat mens ook teekom as die th in die Engelse think, en edh (ð) is die stemhebbende variant daarvan (soos die th in die Engelse that). Ysland is tussen die jare 800 en 1000 bevolk vanuit Wes-Noorweë. Yslands is dus eintlik Oudnoors.


Die Bronberg verwys na 'n aantal koppies en riwwe wat aan die oostekant van Pretoria geleë is. Dit is 'n landelike omgewing met onontwikkelde toerismepotensiaal. Nietemin kan 'n paar gastehuise en selfs 'n sterrewag op die berg tussen die klein 4-8 hektaar plotte in die omgewing gevind word. Die natuurlike omgewing en dierelewe in die Bronberg word deur grootskaalse verstedeliking bedreig. Die Bronbergarea word beskryf as Bankenveld, 'n benaming wat gegee word aan die veldtipe wat die oorgang tussen die Hoëveld en die Bosveld aandui. Die 128 ha Faerie Glen Natuurreservaat bewaar die westelike eindpunt van hierdie heuwelreeks, en toegang hiertoe word vanuit January Masilela-rylaan (voorheen Generaal Louis Bothalaan) en Lynnwood Park verkry. Na die suidooste is die Bronbergbewaria geleë, wat uit ongeveer twintig plotte bestaan, en waar 'n verskeidenheid wild aangetref word. Hierdie artikel is ’n saadjie. Voel vry om Wikipedia te help deur dit uit te brei. Bronbergbewaria Geargiveer 15 Augustus 2013 op Wayback Machine


Spy Tydskrif is 'n Australiese tydskrif vir private godsdienstige speurders (Engels: Private Religious Investigators; PRI). Die tydskrif se basis is in Launceston (Tasmanië). Die name van twee Tasmaniese predikante word algemeen verbind met hierdie godsdienstige speurbedryf: Ds Rayburn Cameron-Smith, 'n skrywer van avontuurverhale, en Dr Benno Zuiddam, 'n oud-Kovsie en kenner van die Vroeë Kerk. 'n Keur van Spy Tydskrif se uitgawes is beskikbaar op die Internet Hierdie artikel is ’n saadjie. Voel vry om Wikipedia te help deur dit uit te brei.


Montevideo [monteβi'ðeo] (Brasiliaanse Portugees: Montevidéu) is die hoofstad en grootste stedelike nedersetting van Uruguay en dien ook as die ekonomiese, finansiële en kulturele sentrum en belangrikste hawestad van dié Suid-Amerikaanse republiek. Die stad met 'n oppervlakte van 526 vierkante kilometer en 1,3 miljoen inwoners is aan die monding van die Río de la Plata geleë. Montevideo is die suidelikste hoofstad in Suid-Amerika. Montevideo is een van die jonger hoofstede van Latyn-Amerika, met 24 Desember 1726 as sy amptelike stigtingsdatum. Die proses van stadstigting, wat deur die goewerneur van Buenos Aires, Don Bruno Mauricio de Zabala, oorsien is, het egter oor 'n tydperk van ses jaar tussen 1724 en 1730 gestrek nadat die Portugese, wat hier in 1724 'n fort opgerig het, uit die gebied verdryf is. Die eerste setlaars het uit Buenos Aires en vanaf die Kanariese Eilande gekom. Volgens oorlewering gaan die naam Montevideo terug op 'n Spaanse seeman in diens van die Portugese seevaarder Magellaan, wat, toe hy die heuwel raakgesien het, "Monte vi eu" - "Ek het 'n heuwel gesien" uitgeroep het.


Distrik Ses was 'n kleurryke woon- en handelsbuurt van Kaapstad wat min of meer begrens is deur die spoorweg in die noorde, De Waalrylaan in die suide, Canterburystraat in die weste en Scottstraat in die ooste. Die buurt het sy naam in 1867 gekry toe die Wysigingswet op die Munisipale Raad bepaal het dat die munisipaliteit vir die doeleindes van die verkiesing in ses distrikte verdeel moet word. Distrik Ses was die suidelike gedeelte en het gestrek van Tafelberg tot aan die hange van Duiwelspiek en van die Woodstock-kant van die middestad tot by Trafalgarpark. In 1909 is die ses distrikte vervang deur agt wyke en die grootste gedeelte van Distrik Ses is ingesluit by die Kasteel-wyk. Vir Volksraadsverkiesings was Distrik Ses deel van die kiesafdeling Kaapstad-Kasteel, wat Morris Alexander, 'n groot kampvegter vir die regte van minderbevoorregtes, agt keer tussen 1910 en 1943 gewen het. Die naam Distrik Ses het egter gebly en is vereenselwig met krotbuurte en sy reputasie vir bose misdaad. Dit was egter nie altyd die geval nie. Teen die 1840's was Buitenkantstraat nie meer die grens van die stad nie en toe het gegoede wit gesinne hulle gaan vestig in wat later Distrik Ses sou word.


Les Plus Beaux Villages de France ("Die Mooiste Dorpe van Frankryk") is 'n onafhanklike vereniging, wat in 1982 gestig is en hom vir die bevordering van klein historiese dorpe beywer. Dorpe wat deur die organisasie gelys word, voldoen almal aan 'n aantal vereistes: Hulle bevolking moet minder as 2 000 mense wees, en hulle moet ten minste twee besienswaardighede van natuurskoon, wetenskaplike, artistieke of historiese belang besit. Tans word 148 dorpe deur die vereniging gelys, en duisende ander het aansoek gedoen om bygevoeg te word. Soortgelyke verenigings is ook in België en Italië gestig.


John Tengo Jabavu (11 Januarie 1859 – 10 September 1921) was 'n swart politieke aktivis en die redakteur van Suid-Afrika se eerste koerant wat in 'n swart taal uitgegee is. In 1876 het Jabavu redakteur geword van Isigidimi Sama Xosa ("Die Xhosa Boodskapper"), en teen die vroeë 1880's het hy 'n belangrike politieke figuur geword. Jabavu het veral geskryf oor die bedreiging wat die opkoms van Afrikanernasionalisme ingehou het en eise gestel vir gelyke regte vir swart mense in Suid-Afrika. Tengo Jabavu was ook 'n voorstander van vroueregte sowel as openbare onderwys. In 1884 stig Tengo Jabavu sy eie koerant, Imvo Zabantsundu ("Mening van die swart mense"); 'n jaar later trou hy met Elda Sakuba, wat in 1900 sterf nadat sy die lewe geskenk het aan vier seuns. Die oudste van die seuns, Davidson Don Tengo Jabavu sou later 'n skrywer van aansien en aktivis in eie reg word; die tweede oudste, Alexander, het John Tengo Jabavu as redakteur van Imvo Zabantsundu, opgevolg na sy dood in 1921 by D.D.T. Jabavu se huis by Fort Hare.


Tadjikistan (Tadjiks: Тоҷикистон, Toçikiston) is 'n bergagtige landingeslote land in Sentraal-Asië. In die suide grens die land aan Afghanistan, in die weste aan Oesbekistan, in die noorde aan Kirgisië en in die ooste aan die Volksrepubliek China. Die grootste deel van Tadjikistan se bevolking behoort tot die Tadjiks, wat hul kultuur en geskiedenis met die Irannese volke deel en Persies praat. Tadjikistan was eens deel van die Persiese Samanid-ryk en het in die 20ste eeu 'n deelrepubliek van die Sowjetunie geword as die Tadjikistanse Sosialistiese Sowjetrepubliek. Na die land se onafhanklikwording het Tadjikistan gely onder 'n vernietigende burgeroorlog wat van 1992 tot 1997 geduur het. Sedert die einde van die oorlog het nuwe politieke stabiliteit en buitelandse ondersteuning die land se ekonomie laat groei. Natuurlike hulpbronne soos katoen en aluminium het ook baie bygedra tot hierdie verbetering. Die meerderheid van Tadjikistan se bevolking is lede van die Tadjiks, wat volgelinge van die Soennitiese Islam is. Die land se grondwet waarborg egter godsdiensvryheid en daar bestaan 'n klein minderheid (minder as 1%) Protestante: ongeveer 230 000.


Mimas (Grieks: Μίμας; ook Saturnus I) is 'n natuurlike satelliet van die planeet Saturnus. Die maan is op 17 September 1789 deur William Herschel ontdek. Mimas het 'n baie lae digtheid, 1,17 kg/m3, wat aandui die maan bestaan hoofsaaklik uit bevrore water en 'n klein hoeveelheid rots. Met ’n deursnee van 396 km is dit die kleinste bekende hemelliggaam wat deur sy swaartekrag rond gedruk is. Die opvallendste kenmerk van Mimas is 'n groot impakkrater met 'n deursnee van 130 km wat na Herschel, die ontdekker van die maan, genoem is. Die krater se deursnee is amper 'n derde van dié van die maan. Die rand is ongeveer 5 km hoog en die diepste dele tot 10 km diep. Die sentrale berg is 6 km hoog. As daar 'n krater op die aarde was wat dieselfde verhouding gehad het met die aarde as wat Herschel met Mimas het, sou dié krater 'n deursnee van 4 000 km gehad het - breër as Kanada.


Tethis (Grieks: Τηθύς; ook Saturnus III) is 'n natuurlike satelliet van die planeet Saturnus. Die maan is vernoem na die Titaan Tethis die vrou van Okeanos en is op 21 Maart 1684 ontdek deur Giovanni Cassini, saam met Dione. Net soos die mane Dione en Rea is Tethis 'n ysliggaam. Dit kan afgelei word uit sy digtheid: 1,21 g/cm3. Tethis se oppervlak het talle kraters wat deur meteoriete veroorsaak is. Die gemiddelde temperatuur op die oppervlak van die maan is -187°C. Op die Westelike halfronde is daar 'n reuse krater genaamd Odysseus, met 'n deursnit van 400 kilometer. Die bodem van krater is egter redelik vlak en vorm 'n konveks, parallel met die kromming van Tethis self. Die deursnit van Tethis is 1600 km. 'n Tweede geologiese verskynsel is die vallei Ithaca Chasma, wat 'n diepte van 3 tot 5 km het, 'n breedte van 100 km en 'n lengte van 2000 km. Daar word aangeneem dat die vallei ontstaan het toe die kern van Tethis gevreis het: die ys het uitgesit en die mantel van die maan geskeur.


Outomatiese vertaling of masjienvertaling, waarna soms verwys word deur gebruik van die afkorting MT, is ’n onderafdeling van rekenaarlinguistiek wat die gebruik van rekenaarsagteware ondersoek om teks of spraak uit een natuurlike taal na ’n ander te vertaal. Let wel dat daar ’n onderskeid gemaak word met rekenaargesteunde vertaling. Op ’n basiese vlak verrig MT eenvoudige vervanging van woorde in een natuurlike taal met woorde in ’n ander. Dit is egter nie genoeg om ’n teks goed te vertaal nie, aangesien die herkenning van frases en hulle ekwivalente in die doeltaal ’n vereiste is. Die gebruik van korpus- en statistiese tegnieke om hierdie probleem op te los is ’n benadering wat vinnig besig is om te groei en lei tot beter vertalings, waar verskille in linguïstiese tipologie, vertalings van idiome, asook die afsondering van onreëlmatighede moontlik is. Huidige masjienvertaalsisteme kan by ’n spesifieke domein of beroep (soos weerberigte) aangepas word, wat die uitvoer verbeter deur die omvang van die toegelate vervangings te beperk. Hierdie tegniek is veral effektief in omgewings waar formele of formulistiese taal gebruik word.


Acropomatidae is 'n familie van die baarsagtiges wat uit 33 mariene spesies in agt genera bestaan. Lede van die orde is gewoonlik klein—omtrent 15 cm. Genus Acropoma Acropoma argentistigma Acropoma boholensis Acropoma hanedai Acropoma japonicum Acropoma lecorneti Genus Apogonops Apogonops anomalus Genus Doederleinia Doederleinia berycoides Doederleinia gracilispinis Doederleinia orientalis Genus Malakichthys Malakichthys barbatus Malakichthys elegans Malakichthys griseus Malakichthys levis Malakichthys mochizuki Malakichthys wakiyae Genus Neoscombrops Neoscombrops annectens Neoscombrops atlanticus Neoscombrops cynodon Neoscombrops pacificus Genus Pseudohowella Pseudohowella intermedia Genus Synagrops Synagrops adeni Synagrops analis Synagrops argyreus Synagrops bellus Synagrops malayanus Synagrops microlepis Synagrops philippinensis Synagrops pseudomicrolepis Synagrops serratospinosus Synagrops spinosus Synagrops trispinosus Genus Verilus Verilus sordidus Alfabetiese lys van visse Lys van Suider-Afrikaanse visse volgens wetenskaplike name Lys van varswater visfamilies Lys van visfamilies


Philippe Pierre Fernand Noiret (Lille, 1 Oktober 1930 - Parys, 23 November 2006) was een van die gewildste Franse akteurs. Hy was aanvanklik 'n toneelspeler en het later rolle in sowat 150 rolprente vertolk. Hy het saam met die meeste van Frankryk se beduidenste akteurs opgetree en veral saamgewerk met die Franse regisseur Bertrand Tavernier. Noiret, wat in Toulouse opgegroei het, was die seun van 'n klein tekstielhandelaar met 'n passie vir literatuur en poësie. Die eerste stappe in die rigting van onafhanklikheid was baie moeilik vir hom. Hy het drie keer nie die Franse baccalauréat-eksamen (matriek) geslaag nie. In 1949 het hy sy eerste rol in die verfilming van Colette se kortroman Gigi vertolk. Een jaar later het hy sy toneelopleiding by Roger Blin by die Centre Dramatique de l'Ouest in Parys begin. In 1953 het hy deur bemiddeling van Jean-Pierre Darras 'n lid van Jean Vilar se toneelgroep by die Paryse Théâtre populaire national geword, waar hy sewe jaar lank opgetree het. In hierdie tydperk het hy saam met Darras ook as vermaakkunstenaar en komediant in 'n Paryse nagklub opgetree.


Berkensap is die hars afkomstig van 'n berkeboom, meestal 'n suikerberk of 'n silwerberk. Die hars is 'n ligsoetige, waterige vloeistof. Afhangende van die soort berk, word die hars afgetap gedurende 'n bepaalde periode in die lente of die Europese somer. Die versamelde sap is drinkbaar, soos 'n vrugtesap, of dit kan verwerk word na ander dranke (soos berkebier) of word met 'n maaltyd genuttig. Berkesap is 'n tradisionele drank in Belarus (Belarussies: бярозавы сок / biarozavy sok), Rusland (Russies: берёзовый сок), die Baltiese lande, Finland en sekere noordelike dele van China. Hierdie artikel is ’n saadjie. Voel vry om Wikipedia te help deur dit uit te brei.


Die Republiek van Vermont (Engels: Vermont Republic) was 'n onafhanklike Noord-Amerikaanse republiek wat in 1777 gestig is en tot in die jaar 1791 bestaan het. Die republiek het toe die Staat Vermont, die veertiende deelstaat van die Verenigde State geword. In 1763 het die Verdrag van Parys 'n einde aan die Noord-Amerikaanse koloniale oorlog tussen Frankryk en Groot-Brittanje gemaak. Die Franse het Vermont net soos Nieu-Frankryk aan die Britte afgestaan, en Groot-Brittanje het nou die hele noordooste van Noord-Amerika oorheers. Dele van die gebied is deur die Provinsie New York en die Provinsie New Hampshire beheer. As gevolg van die omstrede, sogenaamde "New Hampshire Grants" en koning George III se besluit om hierdie gewes by New York in te lyf, het die twee provinsies se gebiede mekaar gedeeltelik gedek. Ethan Allen en sy "Green Mountain Boys" het 'n burgermag gevorm wat eers teen die Britte en later teen New York en New Hampshire geveg het. Op 15 Januarie 1777 het die rebelle die onafhanklike "Republiek van New Connecticut" in die gebied uitgeroep, alhoewel dit in die omgangstaal soms ook "Republiek van die Groen Berge" genoem is.


Die Groen Berge (Engels: Green Mountains) is 'n bergreeks in die Amerikaanse deelstaat Vermont, wat oor sowat 400 kilometer (250 myl) strek. Die mees bekende bergspitse in die gebied is: Mount Mansfield, 4393 voet (1339 meter), die hoogste bergspits in Vermont Killington Peak, 4241 voet (1292 meter) Mount Ellen, 4083 voet Camel's Hump, 4083 voet Mount Cleveland, 3500 voet Mount Roosevelt, 3580 voet Mount Wilson, 3756 voet Glastenbury Mountain, 3748 voet (1142 meter) Die Groen Berge word as 'n deel van die Appalagge beskou, 'n uitgestrekte gebergte, wat van Nieu-Engeland in die noorde tot by die deelstaat Georgia in die suide strek. Ander nabygeleë bergreekse sluit die Wit Berge (White Mountains) van New Hampshire in die ooste en die Berkshires-reeks van Massachusetts in die suide in. In die weste, anderkant die Champlainvallei en die Champlainmeer, lê die Adirondack-gebergte van New York, wat in geologiese opsig deel uitmaak van die Kanadese Skild.


Optimisme (van Latyn optimum wat “die beste” beteken) verwys streng gesproke, of ten minste oorspronklik, na 'n wêreldbeskouing of lewenswyse waarin daarna gestreef word om in die beste van alle moontlike wêrelde te leef. Vandag word die konsep oor die algemeen in 'n swakker sin verstaan wat neerkom op 'n geloof in 'n goeie uitkoms. Elke terugslag of negatiewe toedrag van sake word in die lig van die positiewe toekomsverwagting beskou. Die teenoorgestelde lewensbeskouing van optimisme is die pessimisme. Die meeste godsdienste, in besonder die monoteïstiese godsdienste, is met 'n hoop op verlossing, baiekeer gekoppel met die van 'n voortbestaan van die lewe na die dood van die materiële liggaam, en daardeur met optimisme besiel. 'n Moderne weergawe hiervan is die geloof in vooruitgang. 'n Wêreldse vorm van die optimisme word op die effektebeurs aangetref: spekulasie op stygende effekte pryse. Die wat daarop wed, behoort tot die "Bulle" teenoor "Bere" wat glo dat die mark gaan val.


SV Bonlanden is 'n sportklub uit Filderstadt in die deelstaat Baden-Württemberg in Duitsland, veral bekend vir sy sokkerafdeling. Bonlanden is 'n stadsdeel van Filderstadt. Die klub TV Bonlanden is op 4 Augustus 1895 gestig en het in 1930 'n sokkerafdeling gevestig. In 1933 het die klub met FC Pfeil (gestig in 1921) saamgesmelt onder impuls van die Derde Ryk as Turngemeinde Bonlanden. Na die Tweede Wêreldoorlog is die klub op 7 September 1945 heropgerig as Sportverein Bonlanden. Die klub se beste jaar was 1996: behalwe dat die klub vir die eerste keer promosie na die Oberliga gekry het, het die klub ook vir die eerste keer (en enigste tot dusver) vir die hoofrondte van die DFB-Pokal gekwalifiseer, waar daar in die eerste rondte eers na ekstra tyd met 2-4 teen VfL Bochum verloor is. Amptelike klubblad


Ronald Runaldo Venetiaan (gebore 18 Junie 1936) is 'n wiskundige wat die President van Suriname geword het. Sy eerste termyn as President was van 1991 tot 1996, toe hy teen Jules Wijdenbosch in die algemene verkiesing verloor het. In 2000 het hy weer die Presidentsverkiesing gewen as leier van die Nuwe Front Party. In 2005 is hy herkies tot 'n derde termyn. Venetiaan is ook digter en skrywer. Hierdie artikel is ’n saadjie. Voel vry om Wikipedia te help deur dit uit te brei.


Piketberg is 'n dorp in die Wes-Kaap, Suid-Afrika. Die dorp is in 1836 gestig toe sir Benjamin D'Urban die plaas “Grotefontein” aan die kerkraad geskenk het. Die eerste erwe is in 1841 verkoop. Die kerk het die dorp tot 1901 bestuur. Die spoorlyn na Bitterfontein het die dorp in 1902 bereik. Die naam is afgelei van die ou Nederlandse woord picquet wat van Frans geleen is en militêre wagpos beteken. So 'n pos is reeds in die 1670's aan die voet van die berge gestig om die boere te beskerm teen strooptogte van die Khoikhoi-stamme. Soos op baie ander dorpies in Suid-Afrika is die grootste gebou die NG kerkgebou. Piketberg spog met 'n besonder indrukwekkende voorbeeld wat deur die argitek Carl Otto Hager in sy kenmerkende Neogotiese styl ontwerp is. Munisipaliteit — Die munisipale raad het in 1966 'n wapenverlening van die Kaaplandse provinsiale administrateur verkry : Kepersgewys deurgesny van goud en rooi, in die skildhoof twee proteablomme gestengel en geblaar van natuurlike kleur en in die skildvoet 'n klimmende griffioen wat 'n strydbyl vashou, alles van goud.


Die Laerskool Groote Schuur is 'n staatslaerskool in Rondebosch, Kaapstad, wat onderrig aan seuns en meisies van gr. R tot gr. 5 bied. Die skool is in 1936 gestig om in die behoeftes van die destydse Afrikaanse gemeenskap te voorsien, maar met die geleidelike kwyning van die Afrikaanse bevolking in die suidelike voorstede, het dit in 1996 dubbelmedium geword en in 2009 eentalig Engels. Die vader van die skool is wyle prof. F.C.L. Bosman (indertyd lektor in Nederlands-Afrikaans aan die Universiteit van Kaapstad, later sekretaris van die Suid-Afrikaanse Akademie vir Wetenskap en Kuns en hoogleraar aan die Universiteit van Pretoria), wat met sy terugkoms na Suid-Afrika uit Nederland in 1935 die probleem gehad het dat daar geen Afrikaansmediumskool in die Rondebosse omgewing vir sy ses jaar oue dogtertjie, Gracelina, was nie. Hy het 'n predikant van die NG gemeente Rondebosch, ds. A.M. Meiring, gevra om hom te help om die minimum van 15 kinders en 'n lokaal te help bekom. Meiring het dadelik ingestem. Die skooltjie sou voorlopig uit een klassie van sub.


Het Huis der Nederlanden is 'n sosiale instansie in Pinelands, Suid-Afrika, wat 'n biblioteek aan die Nederlandse gemeenskap van Suid-Afrika verskaf. Dit het ook 'n saal vir sosiale vergaderings, en twee konferensiesentrums. Die saal word dikwels uitverhuur aan buite-entiteite wat samekomste wil hou, soos die NG gemeente Pinelands (aan wie die gebou eers behoort het) wat koek en tee ná Sondagkerk daar hou. Suid-Afrika Huis Nederlandse Post Hierdie artikel is ’n saadjie. Voel vry om Wikipedia te help deur dit uit te brei.


Edenvale is 'n dorp aan die Oos-Rand van Gauteng. Dit grens aan Kemptonpark in die noordooste en Bedfordview in die suide. Volgens die 2011-sensus het Edenvale 'n bevolking van 49 292 gehad, waarvan 66,1% Blankes was. Engels (72,2%), Afrikaans (11,6%) en Zoeloe (4,0%) is die grootste huistale. Dit het begin as 'n klein gehuggie in 1903 en is oorspronklik Rietfontein genoem, wat rondom die Rietfontein-goudmyn begin het. Die naam Edenvale kom waarskynlik van een van die eienaars van die plaas, John Eden. Die dorp het in 1942 munisipale status verkry. Edenvale lê tussen die O.R. Tambo Internasionale Lughawe en Johannesburg. Dit is 'n gewilde dorp om in te woon weens sy sentrale ligging. Na die plaaslike verkiesing is Edenvale in 1995 saamgevoeg met o.a. Modderfontein en 'n gedeelte van Tembisa om die Lethabong Munisipaliteit te vorm. Dit het in 2000 deel geword van die groter Ekurhuleni Metropolitaanse Munisipaliteit, wat die groter Oos-Rand gebied insluit. Gereformeerde kerk Edenvale Laerskool Edenvale Lys van dorpe in Suid-Afrika "Hoofplek Edenvale". Sensus 2011.


Viktoria Aschaffenburg is 'n sokkerklub uit Aschaffenburg in die deelstaat Beiere, Duitsland. Die klub het in 1904 ontstaan met die samesmelting van die in 1901 gestigte FC Aschaffenburg en die 1902 gestigte FC Viktoria Aschaffenburg en het aanvanklik bekend gestaan as FC Viktoria 01. Twee jaar later is die atletiekafdeling opgerig en het die klubnaam verander na die huidige SV Viktoria 01. Tussen 1950 en 1960 het die klub in die Oberliga Suid meegeding, destyds die hoogste vlak. Viktoria se beste jare was in die laat 1980’s toe die klub 3 seisoene in die 2. Bundesliga deurgebring het. Die klub se beste prestasie is in die 1987/88-seisoen behaal toe die klub die kwarteindstryd van die DFB-Pokal gehaal het. Amptelike klubwerf The Abseits Guide to German Soccer


Insulienweerstandigheid is die toestand waar normale hoeveelhede van die hormoon insulien onvoldoende is om 'n normale insulienrespons in vet-, spier- en lewerselle te veroorsaak. In die vetselle lei dit tot hidrolise (afbraak) van gestoorde trigliseriede, wat weer die vry vetsure in die bloedplasma verhoog. In spierweefsel veroorsaak insulienweerstandigheid dat minder glukose opgeneem word, en in die lewer word minder glukose gestoor. Albei hierdie effekte lei tot 'n toename in bloedglukose (bloedsuiker). Hoë plasmavlakke van insulien en glukose weens insulienweerstandigheid lei dikwels tot die sogenaamde metaboliese sindroom en tipe 2 diabetes mellitus.


Waterkloof is 'n voorstad van Pretoria, Suid-Afrika. Dit is vernoem na die oorspronklike plaas wat in die gebied geleë was toe Pretoria in die 19de eeu gestig is. Dit is oos van die stadskern geleë. Waterkloof is 'n gevestigde, boomryke gebied met van die duurste eiendom in die stad. Soos in baie ander dele van Pretoria is jakarandabome langs die strate geplant wat die buurt in Oktober in 'n pers skouspel verander. Gedurende die apartheidera is Waterkloof geassosieer met die Afrikanerelite aangesien verskeie hooggeplaasde regeringsamptenare daar woonagtig was. Vandag is dit 'n uiters gesogte woonbuurt met weelderige huise teen die kloofhange en indrukwekkende uitsigte oor die hoofstad en die Uniegebou. Talle strate in die buurt is na Britse koninklikes vernoem. Verskeie ambassadeurswonings word in die woonbuurt aangetref. Dit is ook die tuiste van die bekende Suid-Afrikaanse sopraansangeres, Mimi Coertse, en was die plek van die Dube-huis in die film Tsotsi. Die hoofstraat deur Waterkloof is Crownrylaan wat Waterkloof met Brooklyn in die noorde verbind en Albertstraat wat van oos na wes loop deur die naburige Menlopark en Groenkloof. Waterkloof is ook die tuiste van die Pretoria buiteklub met sy 18-putjie gholfbaan.


Jan Cellierspark is 'n park in Groenkloof, Pretoria, Suid-Afrika. Die 4,5 hektaar park teen die noordelike hange van Klapperkop staan ook bekend as Proteapark. Die park is toegewy aan inheemse plante en bied pragtige uitsigte oor die stad en die Uniegebou. Die park is op die hoek van Wenning- en Broderickstraat en die ingang is in Broderickstraat. Die belangrikste kenmerk van die park is 'n stroom met 14 miniatuurwatervalle wat twee damme met mekaar verbind en begrens word deur verskeidenheid van plante. Die park beskik ook oor groot grasperke wat deur rotstuine, bome en struike onderbreek word. Die park is in die 1960's ontwerp deur Harry Bruins-Lich, direkteur van parke in Pretoria vanaf 1942 tot 1967, en genoem na die Afrikaanse digter, Jan F.E. Celliers. 'n Brosblaar in Jan Cellierspark. Bontkiewiet in die park Reuse aasblom City of Tshwane Parks in Tshwane Geargiveer 4 Oktober 2009 op Wayback Machine, besoek op 29 Desember 2006 "Harry Bruins-Lich" (in Engels). www.carolizejansen.com. Geargiveer vanaf die oorspronklike op 15 Maart 2016. Besoek op 13 Mei 2017.


Evening Post was 'n aandblad in Port Elizabeth van 1950 tot die sluiting van die koerant einde 2000 (die aankondiging is op 17 Oktober 2000 gedoen), enkele maande na die viering van sy vyftigjarige bestaan in Mei daardie jaar. Die rede vir die sluiting was verliese en 'n afname in verkope sowel as reklame-inkomste. Soos Ric Wilson, uitvoerende redakteur van Johnnic Publishing se Port Elizabethse koerante met sy aftrede opgemerk het: "Die koerant was die slagoffer van 'n oorverhandelde mark en die mislukte poging om dit te herposisioneer as 'n koerant wat uitsluitlik op die swart mark gerig was. Ons het tereg 'n gaping in die mark raakgesien, maar op daardie tydstip, op hierdie plek, was daar nie 'n mark in die gaping nie, en die sirkulasie het afgeneem en die advertensies daarmee saam." Die eerste redakteur was John Sutherland, wat die grondslag gelê het vir die beginsels van regverdigheid en vryheid wat die koerant regdeur die apartheidsera voorgestaan het. Die Evening Post was die eerste vername koerant in die land wat 'n swart, vroulike redakteur, Lakela Kaunda, aangestel het.


Olympique de Marseille (ook verwys na as OM) is 'n Frans sportklub in die stad Marseille wat bekend is vir hulle sokker afdeling. Olympique Marseille is in 1899 gestig. Olympique de Marseille se webwerf Hierdie artikel is ’n saadjie. Voel vry om Wikipedia te help deur dit uit te brei.


Cappuccino is 'n Italiaanse koffiebereiding oorspronklik afkomstig uit Wene, die koffiehoofstad van Europa, waar sterk mokkakoffie met 'n lagie slagroom (Schlagobers in Oostenrykse Duits) bedien is. Na hierdie bereiding is verwys as Kapuziner - blykbaar omdat die slagroomlagie baie op die helderbruin kleredrag van monnike uit die Kapusyne-orde gelyk het. Gedurende die Eerste Wêreldoorlog het hierdie koffiebereiding danksy Oostenrykse soldate ook in Italië gewild geraak. Met die ontwikkeling van espressomasjiene, wat die drank met hoë stoomdruk kon berei, het cappuccino in sy moderne ligte vorm - met melkskuim in plaas van slagroom - een van die gunstelingdrankies in Italiaanse koffiehuise en restaurante geword. Cappuccino bestaan uit melkskuim (Italiaans: schiuma di latte), melk en 'n dubbele espresso (sterk koffie). Soms word daar ook kakaopoeier of kaneel oor gestrooi. (de) Coffeecircle.com: Was genau ist ein Cappuccino? Besoek op 26 Desember 2018 Hierdie artikel is ’n saadjie. Voel vry om Wikipedia te help deur dit uit te brei.